Inatsisissatut siunnersuummut nassuiaatit

**Nassuiaatit nalinginnaasut**

**1. Aallaqqaasiut**

*1.1 Tunngavigineqartut pingaarnerusut*

Maalaaruteqarnissamut taarsiiffigitinnissamullu aaqqissuussinermik katitikkamik nutaamik aalajangersaanikkut peqqinnissaqarfimmi napparsimasut pitsaanerusumik sunniuteqarluarnerusumillu maalaaruteqarnissamut taarsiiffigitinnissamullu periarfissaqarnissaasa qulakkeernissaannik kissaateqarneq siunnersuummi tunngavigineqarpoq.

*1.2. Piareersarnerani immikkoortut pingaarnerit*

"Kalaallit Nunaanni peqqinnissakkut inatsisit nutarternissaannut aqutsisoqatigiit" 1999-imi nalunaarusiamik "Kalaallit Nunaanni peqqinnissakkut inatsisit nutarterneqarneri" pillugit saqqummiussipput. Kalaallit nunaanni peqqinnissakkut inatsisit nutarternissaasa pisariaqarluinnalernerat aqutsisoqatigiit taakkulu sulinerannut tunngaviuvoq. Peqqinnissaqarfimmik 1. januar 1992-imi tigusinermili peqqinnissaqarfimmi suliassaqarfinni annertuuni malittarisassatigut tunngaviusunik pisariaqartunik nutarterisoqarsimanngilaq.

Danmarkimi ministeriaqarfiit oqartussallu attuumassuteqartut allaqatigisareerlugit inatsisit nutarternissaannut suliniummik aallartitsinissamut aqutsisoqatigiinnik pilersitsisoqarnissaa isumaqatigiissutigineqarpoq.

Aqutsisoqatigiit Kalaallit Nunaanni peqqinnissakkut inatsisinik nutarterinissamut siunnersuusioqquneqarput. Peqqinnissakkut inatsisit nutarterneqarnerisa kingornatigut paasiuminartuullutillu paasissaanissaat kiisalu peqqinnissaqarfiup aaqqissugaaneranut piginnaasaqarnikkullu pissutsinut tulluarsagaasimanissaat siunertaasimavoq. Nutarterilluni sulineq Kalaallit Nunaanni immikkut pissutsit eqqarsaatigalugit ingerlanneqassaaq.

Aqutsisoqatigiit napparsimasut inatsisitigut inissisimanerat pillugu Inatsisartut peqqussutissaattut siunnersuusiorput aamma napparsimasut sillimmasernissaat pillugu Inatsisartut peqqussutissaattut siunnersuusiorlutik. Tamakku tunngavigalugit Napparsimasut inatsisitigut inissisimanerat pillugu Inatsisartut peqqussutaat nr. 6, 31. maj 2001-imeersoq akuerineqarpoq. Napparsimasut sillimmasiisarnerat pillugu inatsimmik akuersisoqanngilaq. Taamaalilluni peqqinnissaqarfimmit passunneqarnermut atatillugu ajoqusersimanernut napparsimasut taarsiivigineqarsinnaanerannut tunngatillugu inatsisitigut malittarisassaqarsimanngilaq. Peqqissutsimut Naalakkersuisoqarfik manna tikillugu taarsiinissaq pillugu sulianik aalajangersimasunik inatsisitigut tunngaveqanngitsumik suliarinnittarpoq, taamaallaalli peqqinnissamut tunngasutigut sullissisumik aalajangersimasumik isornartorsiuinissamut Napparsimasut Maalaarutaannik Aalajangiisartut (Sundhedsvæsenets Disciplinærnævn) tunngavissaqarsimagaangata sulianik suliarinnittarsimavoq. Suliassat allat eqqartuussivimmi suliarisassatut innersuunneqarput.

Taamaammat aaqqissuunneqarnera nanginneqartartussanngoraangat taarsiivigineqarnissamut apeqqutip misilinneqarnissaa Napparsimasut Maalaarutaannik Aalajangiisartuni misilinneqarnissaa utaqqineqartariaqartarneranik kinguneqartarpoq, taakkulu suliassanik suliarinninnerup ingerlaneranik sivitsorsaasarlutik.

Siuliani allaaserineqartutut peqqinnissamut tunngasutigut katsorsaanerup maalaarutigineqarnissaanut aamma taarsiiffigineqarnissaq pillugu qinnuteqarnissamut periarfissat nutarterneqarnissaat inatsisitigullu aalajangersarneqarnissaat pisariaqartinneqangaarsimapput. Tamanna pingaartumik ukiuni kingullerni immikkut pisariaqartinneqalersimavoq, tassani napparsimasunik suliarinnittarnermut suliassaqarfiup paasiuminaannerulerneranik kinguneqarsimalluni.

Kalaallit Nunaanni sulisut akornanni taarseraattoqartupilussuuvoq, tamannalu peqqinnissaqarfiup iluani aamma atuulluni. Katsorsaanerup ingerlaavartuusannginnera assigiissaartuunnginneralu napparsimasup peqqinnissamut tunngasutigut sullissisumik aalajangersimasumik maalaarutigineqartussamik toqqaaniarneranut ajornakusoortitsisarpoq. Tamanna napparsimasoq sullissinermi pitsaassuseq nalinginnaasumik akuerisaq malillugu katsorsartissimanngikkaluarluni pisut ilaanni uparuaasoqarsinnaannginneranik kinguneqartarpoq. Taamaammat pingaaruteqarpoq inatsiseqassalluni annertunerusumik qanoq ingerlasoqarsimaneranik qitiutitsisumik imaaginnanngitsoq peqqinnissamut tunngasuni atorfillit ataasiakkaat katsorsaanermi akisussaaffigisinnaasaat kisiisa pinnagit, taamaaliornikkut peqqissutsimut suliatigut katsorsartinneq ataatsimut isigalugu isorinnissinnaanermut periarfissat tapersersorniarlugit. Tamanna peqqinnissaqarfiup naammaginanngitsumik katsorsaaneranut pissutaasut ilaannik, assersuutigalugu sulinerup aaqqissuunneranik, aaqqissuussaanikkut pissutsit aningaasaqarnikkulluunniit pissutsinut tunngatillugu kukkussutigisimasaminnik ilinniuteqarnissaannut periarfissiissaaq.

*1.3 Inatsisartut inatsisissaattut siunnersuut nalinginnaasumik pingaarnersiorlugu*

Siunnersuummiipput peqqinnissaqarfimmi peqqinnissamut tunngasutigut sullissisut sulineri pillugit maalaarutit, peqqinnissamut tunngasuni atorfillit suliaat pillugit maalaarutit, peqqinnissaqarfimmi piviusumik sulineq pillugu maalaarutit (sullissineq pillugu maalaarutit) kiisalu napparsimasut ajoqusernerinut taarsiivigineqarnissamut periarfissat.

**2. Siunnersuummi immikkoortut pingaarnerit**

*2.1 Maannamut pingaarnertigut inatsisitigut inissisimaneq*

Kalaallit Nunaanni peqqinnissamut tunngasutigut sullissisut peqqinnissamut tunngasutigut sulinerat pillugu napparsimasuniit maalaarutit Danmarkimi Napparsimasut Maalaarutaannik Aalajangiisartunut suliassanngortinneqartarput, tassani isummerfigineqartarpoq peqqinnissamut tunngasuni atorfillit maalaarummi ilanngunneqartut, suliatigut nalinginnaasumik akuerisaasumit appasinnerusumik iliuuseqarsimanersut.

Tamatuma saniatigut malittarisassat atuuttut malillugit peqqinnissaqarfiup sullissinera pillugu maalaaruteqartoqarsinnaavoq, kisianni "ingerlatsinermi pissusiviusoq pisortat peqqinnissaqarfianni sullissineq ingerlaneqartoq" eqqaassanngikkaanni taaguummut suut ilaanersut inatsisini erseqqinnerusumik nassuiarneqarsimanani. Taamaalilluni sullissinivik (sullissineq) aamma sulianut tunngatillugu sulineq immikkoortinneqarput.

Peqqinnissaqarfimmi kukkusumik katsorsarneqarnermut taarsiivigineqarnissamut periarfissat ullumikkut Inatsisartut Inatsisaatigut aalajangersarneqarsimanngillat. Taamaattorli 2015-imiit aningaasanut inatsimmi napparsimasunut taarsiiviginninnernik matussusiinissamut immikkoortunik aningaasaliisoqartarpoq.

*2.2 Siunnersuutip pingaarnertut aaqqissuussanera*

Siunnersuut kapitalinut 4-nut immikkoortinneqarpoq

Siunnersuummi kapitali 1-imi ilaapput immikkoortoq siunnersuutip atuuffianut tunngasoq aammattaaq suussusersiuutinut immikkoortoq.

Siunnersuummi kapitali 2-mi ilaapput peqqinnissaqarfiup aamma peqqinnissamut tunngasuni atorfillit peqqinnissamut tunngasunik suliatigut ingerlatsinerannut aamma katsorsaanerannut tunngatillugu maalaaruteqarsinnaanermut periarfissat aamma maalaarutit suliarineqartarnerat, aammalu katsorsaavimmik maalaarutigineqartumik oqaloqateqarnissamut neqeroorut. Taakku saniatigut kapitalimi ilaapput peqqinnissaqarfimmi sullissinermi sulinivimmik maalaaruteqarnissamut (sullinneqarnermut maalaarutit) periarfissaqarneq tassa peqqinnissamut tunngasutigut katsorsaanermut pineqartumut tunngasuunngitsunut, kisianni soorlu assersuutigalugit katsorsaavimmi pissutsit, sulisut pissusiat, nerisassaqartinneqarneq assigisaallu. Tamatuma saniatigut maalaarutit tunniunnissaannut piffissaliussat allassimapput.

Siunnersuummi kapitali 3-mi ilaapput napparsimasut ajoquserneranni taarsiiffigitinnissamut periarfissaqarnermut malittarisassat, taakkununnga ilanngullugit taarsiiffigineqarnissamut piumasaqaatit aamma aningaasat taarsiissutigineqartussat amerlassuserisinnaasaannut tunngasut aammattaaq taarsissuteqarnissamut suliat qanoq ingerlanneqartarnerat. Kapitalimi taamatuttaaq ilaapput napparsimasut ajoqusernerinut taarsiivigineqarnissamut piumasaqaatit pisoqalisoorneri pillugit malittarisassat.

Suliap nunatsinni piareersarneqarnerata kingornatigut suliassat Danmarkimi oqartussanit suliarineqassasut siunnersuummi aamma siunniunneqarpoq. Innuttaasumut sianiginninnissaq siullertut pissutaavoq, tassami danskit oqartussaasui pineqartut suliassaqarfimmut immikkut ilisimasanik pigisaqarmata Kalaallit Nunaanni angussallugit ajornakusoorsinnaasunik. Taamatut immikkut ilisimasaqarnermi danskit oqartussaasui aalajangiinernik assigiittunik eqqortunilu aalajangiinissaminnut, sulianillu suliarinninnerup piffissaliiffigineranut tunngavissaqarluarnerussapput. Siunertamut elektroniskimik naammagittaalliornissamut immersugassaq ineriartortinneqarpoq, naammagittaalliuuteqarnissamut nunami innuttaasunut tamanut ajornanngitsumik iserfigineqarsinnaasumik.

Siunnersuummi kapitali 4-mi ilaapput atuutilersinneqarnissaanut aalajangersakkat aammattaaq siornatigut inatsimmut allannguutit.

*2.3 Inatsisip atuuffia*

Peqqinnissaqarfimmi peqqinnissamut tunngasutigut sulinermut aammalu peqqinnissamut tunngasuni atorfillit suliaat pillugit maalaarutit aammalu Kalaallit Nunaanni peqqinnissaqarfimmi katsorsaanerup ingerlanera pillugu napparsimasut maalaaruteqarnissaannut periarfissiisumik malittarisassanik eqqussinissaq pillugu siunnersuummi ilaapput. Peqqinnissamut tunngasutigut sulineq isornartuusimanersoq imaluunniit Napparsimasut inatsisitigut inissisimanerat pillugu Inatsisartut peqqussutaanni nr. 6, 31. maj 2001-imeersumi kapitali 2-5-imut akerliusumik katsorsaavik iliuuseqarsimanersoq pillugu maalaarutit pillugit suliat Danmarkimi Napparsimasut maalaarutaannut Aqutsisoqarfimmit imaluunniit Danmarkimi Napparsimasut Maalaarutaannik Aalajangiisartunit aalajangiiffigineqartassasut siunnersuummi siunniunneqarpoq.

Tamatuma saniatigut siunnersuut peqqinnissaqarfimmi ingerlatsinermik (sullinneqarnermut maalaarutit) napparsimasup maalaaruteqarnissaannut periarfissaareersoq, sullissinerup pitsaassusianut maalaarutinik imaqartoq ingerlateqqinneqarpoq, tamatumani ilanngullugit katsorsaavimmi pissutsit, sulisut pissusiat, nerisassaqartinneqarneq assigisaallu. Siunnersuut naapertorlugu maalaarutit peqqinnissaqarfimmi qullersanit suliarineqartassapput, katsorsarneqarfik maalaarutigineqarsimasoq suleqatigalugu.

Siunnersuummi nutaatut aalajangersaasoqarpoq peqqinnissaqarfimmi, pisortani oqartussani allani namminersortunilu katsorsartinnermut assigisaanulluunniit atatillugu Kalaallit Nunaanni ajoqusertunut napparsimasut ajoqusernerinut napparsimasunut napparsimasulluunniit qimataanut taarsiinissamut periarfissaq pillugu malittarisassat. Taarsiinissaq pillugu suliat Danmarkimi napparsimasunut taarsiisarfimmit (Patienterstatningen i Danmark) aalajangiiffigineqartassasut siunnersuummi siunniunneqarpoq.

*2.3.1 Inatsisit atuuttut*

*Peqqissaanermik suliaqartut pillugit maalaarutit*

Napparsimasut Maalaarutaannik Aalajangiisartunut maalaaruteqarneq pillugu Namminersorlutik Oqartussat nalunaarutaat nr. 14, 24. september 2012-imeersumi malittarisassat atuuttut malillugit Kalaallit Nunaanni peqqinnissakkut sullissisut peqqinnissamut tunngasuni sulinerat pillugu napparsimasuniit maalaarutit Danmarkimi Napparsimasut Maalaarutaannik Aalajangiisartunut suliassanngortinneqartarput Peqqinnissamut tunngasuni atorfillit maalaarummi pineqartut suliatigut periutsit nalinginnaasut naapertorlugit iliuuseqarsimanersut Napparsimasut Maalaarutaannik Aalajangiisartut isummissapput.

Peqqinnissamut tunngasuni atorfillit aalajangersimasut pillugit maalaaruteqarsinnaaneq Inatsisartut inatsisaanni matumani ingerlateqqinneqarput, aammalu Namminersorlutik Oqartussat nalunaarutaat atorunnaarsinneqassalluni.

*Sullinneqarnermut maalaarutit:*

Peqqinnissaqarfiup sullissineranut il.il. naammagittaalliuutit pillugit kaajallaasitaq nr. 13, 19. december 2002-meersoq naapertorlugu peqqinnissaqarfiup ingerlatsinera pillugu maalaaruteqartoqarsinnaavoq. Inatsimmi sullinneqarneq pillugu maalaarutit killiussalerneqarsimanngillat una eqqaassanngikkaanni "ingerlatsinermi pissusiviusoq pisortat peqqinnissaqarfianni sullissineq ingerlaneqartoq", kisianni tassani pineqanngillat suliatigut ingerlatsineq.

Kaajallaasitami § 3-mi atuarneqarsinnaavoq Dronning Ingridip Napparsimavissuanut maalaarutit aamma Kalaallit Peqqissartut Angerlarsimaffiannut maalaarutit Dronning Ingridip Napparsimavissuani Napparsimavimmut Aqutsisunit suliarineqartartut, peqqissaaveqarfinnut aamma kigutilerifinnut maalaarutit Peqqinnissaqarfiup Sinerissami Aqutsisuinit suliarineqartartut.

Peqqinnissaqarfiup ingerlatsinera pillugu maalaaruteqarsinnaaneq ingerlateqqinneqarpoq uanilu Inatsisartut Inatsisaanni sukumiinerusumik nassuiarneqarluni, kiisalu kaajallaasitaq atorunnaarsinneqarpoq-

*Napparsimasut ajoqusernerinut taarsiineq:*

Kalaallit Nunaanni peqqinnissaqarfimmi napparsimasut ajoqusernerminnik taarsiiffigineqarnissamut qinnuteqarnissaannut periarfissat pillugit erseqqinnerusunik malittarisassanik aalajangersaqanngilaq. Peqqissutsimut Naalakkersuisoqarfik 2017-imi taarsiivigineqarnissamut periarfissat pillugit quppersagaaqqanik saqqummersitsivoq, tassani qinnuteqaatip Nunatsinni Nakorsaaneqarfimmut nassiunneqarneratigut taarsiivigineqarnissaq pillugu qinnuteqartoqarsinnaasoq allassimasoqarluni. Peqqinnissamut suliaqarnermi katsorsaanermut atatillugu peqqinnissamut tunngasuni atorfillip kukkusimanera, peqqinnissamut suliaqartut katsorsaanerminni kukkusoqarsimanera pillugu maalaaruteqarnermi napparsimasup isumaqatigineqarnera aammalu peqqinnissamut suliaqartut kukkusimanerisa malitsigisaanik toqqaannartumik napparsimasup inuttut ajoqusersimanera taarsiivigineqarnissaq pillugu qinnuteqarnissamut piumasaqaataasut tassani takuneqarsinnaavoq. 2015-imit aningaasanut inatsimmi napparsimasunut taarsiissutinut immikkut aningaasaliisoqartarsimavoq.

*2.3.2 Matumuni siunnersuut*

Siunnersuummi Kalaallit Nunaanni maalaaruteqarnissamut taarsiiffigitinnissamullu aaqqissuussinermik katitikkamik nutaamik aaqqissuussinikkut peqqinnissaqarfimmi napparsimasut pitsaanerusumik sunniuteqarluarnerusumillu maalaaruteqarnissamut taarsiiffigitinnissamullu periarfissaqalissapput.

Siunnersuummi matumani pingaartumik erseqqissarneqarput:

* Innuttaasut maalaaruteqarnissamut taarsiivigineqarnissamullu periarfissaat ataatsimoortinneqassapput.
* Nunatsinni Nakorsaaneqarfiup ataani maalaarutinik suliaqartumik allattoqarfimmik pilersitsisoqarnissaa siunniunneqarpoq, taamaalilluni innuttaasoq ataatsimik saaffissaqassaaq peqqissutsikkullu paasissutissat maalaarutip suliarinerani ataasiinnarmi toqqortaatigineqassallutik.
* Katsorsaanerup pitsaasumik ingerlanissaa oqaloqatigiittarnissarlu qitiutinneqarput.
* Ilikkagaqarnissaq, pitsaassutsimik ineriartortitsinissaq, peqqinnissaqarfiup pitsaanerulersinneqarnissaa aamma kukkunernik pinaveersaartitsinissaq qitiutinneqarput.
* Suliat imminnut attuumassuteqartinnagit immikkoortillugit suliarineqarsinnaassapput, taamaalilluni taarsiivigitinnissamut apeqqut suliarineqarsinnaalluni Napparsimasut Maalaarutaannik Aalajangiisartunit (imaluunniit oqartussaasunit allanit) aalajangiisoqarsimanera apeqqutaatinnagu aammattaaq aalajangiisimanerup inerneriunnagaa apeqqutaatinnagu.

Maalaaruteqarnermut taarsiivigeqqunissamullu tunngatillugit suliat pillugit suliarinninneq Danmarkimi ingerlanneqassasoq siunniunneqarpoq. Taamaammat pisoqalisoorneq pillugu inatsit 22. december 1908-meersoq suli Kalaallit Nunaanni atuuttoq aallaavigalugu allaanerusunik pisoqalisoornissamut piffissaliunneqartut allat atuupput. Napparsimasut maalaarutaannut Aqutsisoqarfiup peqqinnissaqarfimmi peqqissaanermik suliaqartut pillugit maalaarutinik suliarinnittuussaaq, Napparsimasut Maalaarutaannik Aalajangiisartut peqqinnissamut tunngasuni atorfillit pillugit maalaarutinik suliarinnittuussallutik, aamma Napparsimasunut Taarsiisarfiup taarsiinissamut sulianik suliarinnittuussalluni. Tassani inatsisitigut inissisimaffiup allanngortinneqarnera pineqanngilaq, sulialli suliarineqartarnerisa aaqqissugaanerat aamma iserfigineqarsinnaanerisa annertusinerat pineqarluni. Napparsimasoq eqqarsaatigalugu assigiinngisitsinissaq suliallu pisariaqanngitsumik sivisuumik suliarineqarnissaat pinngitsoortinniarlugit sulianik suliarinninnermi ingerlaavartumik assigiissaarisumillu suliarinnittoqartariaqartoq naliliisoqarpoq. Taamatut eqqarsaatiginninneq annertuutigut Danmarkimi oqartussanit attuumassuteqartunit akuerineqartussaassaaq, taakku suliat akuttunngitsumik pisariusut suliarinissaannut nalilersornissaannullu paasisimasaqarmata. Oqartussat taakku ukiut ingerlanerini suliassaqarfimmi immikkut ilisimasaqaleriartornikuupput, tamannalu maani Nunatsinni sulisunik attasiinnarnissamik unamminartoqarfiusumi angunissaa ajornakusoorpoq. Eqqartuussinermi suliaasinnaasutut pilersinneqarsinnaasuni Naalakkersuisut nukittunerusumik inissisimassasut aammattaaq naliliisoqarpoq. Taamaammat ataatsimoortumik isiginninneq aallaavigalugu suliat Danmarkimi suliarisassanngorlugit aalajangiiffigisassanngorlugillu nassiunneqartarnissaat tulluartuusoq naliliisoqarpoq.

*2.3.2.1. Peqqissaanermi suliaqartut pillugit maalaaruteqarneq (peqqinnissakkut sullissisut imaluunniit katsorsaaviit pillugit maalaarut)*

Peqqinnissaqarfimmi peqqissaanermi suliaqartut pillugit napparsimasut maalaaruteqarnissamut periarfissaat nutaaq siunnersuummi aalajangersarneqarpoq.

Aalajangersakkap siunnersuutigineqartup kingunerisaanik peqqinnissaqarfimmi peqqissaanermik suliaqartut pillugit maalaaruteqarnissaq periarfissiissutigineqarpoq peqqissaanermut tunngasuni atorfilik aalajangersimasoq imaluunniit atorfillit aalajangersimasut maalaarutiginngikkaluarlugit. Taamaalillutik napparsimasut suliatigut sulinerup aalajangersimasup tamarmiusup isornartuusimanersoq pillugu nalilersuinissamut periarfissaqalerput. Danmarkimi Napparsimasut Maalaarutaannik Aalajangiisartunut maalaaruteqartarneq pillugu Namminersorlutik Oqartussat nalunaarutaat nr. 14, 24. september 2012-imeersoq naapertorlugu peqqissaanermut tunngasuni atorfillit aalajangersimasut pillugit maalaaruteqarsinnaaneq atuuttoq Inatsisartut inatsisaannut ilanngunneqarpoq, kiisalu Namminersorlutik Oqartussat nalunaarutaat atorunnaarsinneqassalluni.

Siunnersuutip kingunerisaanik napparsimasut peqqissaanermik suliaqartut pillugit maalaaruteqartut katsorsaavimmik oqaloqateqarnissaq pillugu neqeroorfigineqarnissamik piumasaqaateqarsinnaalerput.

Siunnersuut malillugu Danmarkimi Napparsimasut maalaarutaannut Aqutsisoqarfik (Styrelsen for Patientklager i Danmark) peqqinnissaqarfimmi peqqissaanermik suliaqartut pillugit maalaarutinik aalajangiissapput, aammalu Danmarkimi Napparsimasut Maalaarutaannik Aalajangiisartut peqqissaanermut tunngasuni atorfillit akuersissummik pigisaqartut pillugit maalaarutinik aalajangiisassallutik.

Napparsimasut maalaarutaannik Aqutsisoqarfik taamatullu Napparsimasut Maalaarutaannik Aalajangiisartut aalajangiinerminni isummerfigissavaat isornartorsiuinermik saqqummiussinissamut tunngavissaqarnersoq, tassa peqqinnissaqarfiup imaluunniit peqqissaanermi tunngasuni atorfillip peqqissaanermik suliaqarnermini napparsimasumik katsorsaanerminni ataatsimut isiginnilluni, suliatigut nalinginnaasumik akuerineqartumit appasinnerusumik suliaqarsimanersoq.

*2.3.2.2. Peqqinnissaqarfimmi suliarinninnivimmik maalaaruteqarneq (sullinneqarnermut maalaarutit)*

Peqqinnissaqarfimmi sullissinermi suliaqarnivimmik maalaaruteqarnissamut napparsimasut periarfissaqarnerat peqqissaanermik suliaqartut pillugit maalaaruteqarneq siunnersuummi malittarisassani ilaatinneqanngitsoq siunnersuummi ingerlateqqinneqarpoq. Assersuutigalugu sullissinerup pitsaassusaa, tamatumani apeqqutit ilanngullugit katsorsaavimmi pissutsinut, sulisut pissusiannut, nerisassaqartinneqarnermut assigisaannullu tunngasut.

Kukkunerit ilinniarfiginissaat, katsorsaanermut tunngasuni napparsimasunut atugassarititat pitsaanerulersinnissaat siunertaavoq, kiisalu napparsimasut ilisimatinneqassapput saaffiginnissuteqarneq sumiiffimmi katsorsarneqarfiusumi ilikkagaqarnissamut atorneqarnissaanut tunngatillugu, tamatumalu kingunerisaanik peqqinnissaqarfiup tatigineqarnera nukittorsarneqarluni imaluunniit pilerseqqinneqarluni.

Sullinneqarnermut maalaarutit katsorsaavimmiunngitsoq immikkoortumilli allamit qulaajarneqarlutillu aalajangiiffigineqartassasut siunnersuutigineqarpoq. Taamaammat siunnersuut naapertorlugu sullinneqarnermut maalaarut peqqinnissaqarfimmi qullersanit suliarineqassaaq. Tamatuma saniatigut ilisimatitsissutigineqassaaq peqqinnissaqarfimmi qullersaasut sullissineq pillugu maalaarutit Nunatsinni Nakorsaaneqarfimmit tigusaraat aamma tamatuma kingornatigut suliassat suliaralugit. Suliassat suliarineqarneranut atatillugu peqqinnissaqarfimmi qullersaasut maalaarut katsorsaavimmut maalaarutaasumut maalaarut tusarniaassutigissavaa. Soorlu assersuutigalugu najukkami peqqinnissaqarfik maalaarutigineqarsimappat, taava peqqinnissaqarfimmi qullersaatut maalaarutaasoq Nunap Immikkoortuani Qullersaqarfimmut tusarniaassutigissavaa, najukkami peqqinnissaqarfiup attuumassuteqarfigisaanut.

*2.3.2.3. Napparsimasut ajoqusernerinut taarsiineq*

Peqqinnissaqarfimmi, pisortani oqartussani allani namminersortunilu katsorsartinnermut assigisaanulluunniit atatillugu Kalaallit Nunaanni ajoqusernernut napparsimasut imaluunniit – toqusoqarnerani - napparsimasunut qimataasut siunnersuutikkut taarsiivigineqarnissaat periarfissaalissaaq.

Taamaalillutik katsorsaaviit tamarmik peqqinnissaqarfimmut, Kalaallit Nunaanni oqartussanut allanut imaluunniit Peqqinnissaqarfiup aqunneqarnera, aaqqissuussaanera kiisalu peqqinnissamut tunngasutigut sullissisut aamma tarnip pissusaanik ilisimasallit pillugit Inatsisartut inatsisaat nr. 27, 18. november 2010-meersoq naapertorlugu namminersortunut atassutillit aalajangersakkamut ilaapput.

Inatsit malillugu ajoqusernerit suut taarsiivigineqarsinnaanersut siunnersuutikkut aalajangersarneqarput. Pisuni sorlerni napparsimasoq imaluunniit – toqusoqarnerani – taassuma qimataa napparsimasup ajoqusernera pillugu taarsiivigineqartussaatitaanera aamma aalajangersarneqarpoq. Taarsiissuteqarnissamut piumasaqaatit peqqinnissaqarfiup iluani maalaaruteqarnissamut taarsiivigineqarnissamullu periarfissat pillugit danskit inatsisaanni malittarisassanut naapertuuppoq, kisianni pissutsit immikkut ittut Kalaallit Nunaanni atuuttut innimigalugit.

Siunnersuummi § 11, nr. 1, napparsimasumik misissuinermut, katsorsaanermut il.il. atatillugu kukkunernut taarsiisoqarnissaanut periarfissiivoq, immikkut ilisimasalittut misilittagalik allatut iliorsinnaasimagaluarpat. Tassunga ilaatigut nappaatip kukkusumik suussusersineqarnera pissutigalugu kukkusoqarnera apeqqutaatinnagu imaluunniit nakorsaanikkut paasinarsisitsineq aallaaviginagu pissutsilli allat pissutigalugit katsorsaasoqarnera imaluunniit paarlattuanik, nakorsaanikkut paasinarsisitsineq aallaavigalugu katsorsaasoqannginnera apeqqutaatinnagu kukkusumik katsorsartinnerit suulluunniit ilaapput. Taakkua saniatigut katsorsaariaatsip imaluunniit katsorsaanermi teknikip kukkusup atorneqarsimanera kiisalu katsorsaanermi imaluunniit katsorsaanerup kingorna napparsimasumik nakkutilliinermi kukkusoqarnera pissutigalugu ajoqusernerit ilaapput.

Katsorsaanermut il.il. peqqinnissamut tunngasutigut sullissisup aalajangersimasup suli annerusumik sissuerneratigut kukkunermik sumiginnaanermilluunniit pinngitsoortitsisimasinnaagaluartutut pisuutinnissaa piumasaqaataanngilaq.

§ 11, nr. 1 malillugu nakorsaammik pineqartumik kukkulluni tunniussisoqarpat imaluunniit taassuma atorneqarnissaanut ilitsersuut peqqinnissamut tunngasutigut sullissisumit malinneqanngippat nakorsaatit ajoqusiinerat taamaallaat taarsiinissamut aaqqissuussinermut ilaapput.

Taakku saniatigut siunnersuummi § 11, nr. 2-4-mi malittarisassat malillugit ajoquserneq taarsiivigineqarsinnaatitaasoq akuerineqarsinnaavoq ajoquserneq misissuinermut, katsorsaanermut assigisaanulluunniit atatillugu teknikikkut atortuni, sakkuni allatigulluunniit atortuni atorneqartuni kukkunermik ajutoornermilluunniit peqquteqarpat, ajoquserneq nakorsaanikkut isiginninneq aallaavigalugu napparsimasup nappaataanik katsorsaanissamut taamaaqataanik sunniuteqartoq katsorsaariaaseq imaluunniit katsorsaanermi periaaseq pigineqartoq alla atorlugu pinngitsoortinneqarsinnaasimagaluartoq kingornatigut nalilerneqarpat, imaluunniit misissuinerup malitsigisaanik, tassunga ilanngullugu nappaatip suussusernera, imaluunniit katsorsaanermi ima annertutigisumik napparsimasup naammaginartumik sapigaanik annertunerusumik aseruuttoqarluni imaluunniit nappaat nassataqarluni.

§ 15-imut siunnersuut malillugu napparsimasut ajoqusernerinut taarsiissutissat taarsiissuteqarnissamut akisussaaneq pillugu inatsimmi, peqqussutikkut nr. 796, 1. oktober 1993-ikkut kingusinnerusukkut allannguuteqartukkut Kalaallit Nunaannut atuutilersinneqartumi malittarisassat malillugit annertussusilerneqartarput. Napparsimasumut taarsiineq ajunngitsorsiassallu taarsiissutissaniit ajunngitsorsiassaniillu nammineq akiliutit ilanngaatigeriarlugit tunniunneqartarput. Taarsiissutit aamma ajunngitsorsiat piffissamut suliap aalajangiiffigineqarneranut naleqqussarneqassapput ernialersorneqassallutillu, aningaasat suliap aalajangerneqarneranit sapaatip akunneri 5-it qaangiutereernerani akilerneqarpata. Taanna peqqinnissaqarfiup iluani maalaaruteqarnissamut taarsiivigineqarnissamullu periarfissat pillugit danskit inatsisaanni malittarisassanut naapertuuppoq.

Nunatsinni Nakorsaaneqarfimmit maalaarummik tunniussiffiusumi aallarniutaasumik suliamik piareersaareernerup kingorna Danmarkimi Napparsimasunut Taarsiisarfik taarsiinissamut nassiutereernerani suliani aalajangiisassasoq siunnersuutigineqarpoq.

**3. Pisortanut aningaasaqarnikkut allaffissornikkullu kingunissai**

*3.1. Maalaarutit pillugit sulianut allattoqarfik*

Siunnersuummi Nunatsinni Nakorsaaneqarfiup ataani maalaarutit pillugit sulianut allattoqarfimmik pilersitsisoqassasoq siunniunneqarpoq. Taamaalilluni maalaarutit pillugit suliat katersornerisigut assigiiaartumillu suliarinerisigut isumalluutit allamut atugassaalersut sulinermi tassani ilaanissaat siunertaavoq. Tassunga atatillugu fuldmægtigimut ilinniagartuumut naapertuuttumik pilersitsinermut aningaasartuuteqartoqassasoq ilimagineqarpoq, taakkulu ukiumut akissarsianut aningaasartuutinut 600.000 kr.-nit missaanniittunut naapertuupput.

*3.2. Peqqissaanermik suliaqartut pillugit maalaarutit*

Peqqinnissaqarfiup aqunneqarnera, aaqqissuussaanera kiisalu peqqinnissamut tunngasutigut sullissisut aamma tarnip pissusaanik ilisimasallit pillugit Inatsisartut inatsisaata allanngortinneqarneranik Inatsisartut inatsisaat nr. 2, 29. maj 2012-imeersumut (Napparsimasut Maalaarutaannik Aalajangiisartunut maalaaruteqarneq) nassuiaatinit takuneqarsinnaavoq 1992-imi peqqinnissaqarfiup tiguneqarnera sioqqullugu Kalaallit Nunaanni peqqinnissamut tunngasutigut napparsimasut maalaarutaannik Danmarkimi oqartussat isumaginnittuusimasut. Taamaalilluni periutsimik pisoqaanerusumik ingerlatitseqqinneq pineqarpoq.

Peqqinnissaqarfiup iluani maalaaruteqarnissamut taarsiiffigitinnissamullu periarfissat pillugit danskit inatsimmik nalunaarutaat nr. 995, 14. juni 2018-imeersumi § 18, imm. 1-imit takuneqarsinnaavoq "Savalimmiuni imaluunniit Kalaallit Nunaanni peqqinnissaqarfimmi katsorsartinnermut tunngasunik suliani aningaasartuutit Savalimmiuni Namminersornerullutik Oqartussat imaluunniit Kalaallit Nunaanni Namminersorlutik Oqartussat isumaqatigiissuteqarfigalugit naalagaaffimmit akilerneqartarput." Tamanna siusinnerusukkut inatsisinit ingerlatitseqqinneruvoq.

2017-imi maalaarutit suliarineqartarnerannut danskit naalagaaffiata aningaasartuutai suliamut ataatsimut 17.362 kr.-ninut naatsorsuiffigineqarpoq.

*3.3. Taarsiinissaq pillugu suliat*

Taarsiinissaq pillugu suliat manna tikillugu inatsisinik tunngaveqanngitsumik suliarineqartarsimapput.

Siunnersuummik tunngavilerneqarpoq, Napparsimasunut Taarsiissuteqartarfik taarsiiviginninnermut suliassanik suliaqartarnissaa. Napparsimasunut Taarsiissuteqartarfiup neriorsuutigaa suliassaq tamanna suliarisinnaallugu, tamatumunnga ilanngullugu immikkoortortaqarfimmik pilersitsinissaq suliassanik Kalaallit Nunaanneersunik qitiutitsisussamik. Napparsimasunut Taarsiissuteqartarfiup ilisimatitsissutigaa naatsorsuutigalugu suliassanik suliaqartarneq suliamut ataatsimut 14.000 kr.-it missaannik akeqartoq (2022 akit) aamma akigitinneqartoq taanna momseqanngitsoq. Akilli ingerlaavartumik naleqqussarneqartassapput kiisalu aningaasartuutit piviusut ersersissallugit.

Siunnersuummi tamatuma saniatigut tunngavissinneqarpoq Napparsimasunut Taarsiissuteqartarfiup taarsiiviginninnermut sulianik suliaqarneq tigummissagaa. Taamaattorli tamatumani piumasaqaataavoq peqqinnissaqarfimmi maalaaruteqarnissamut aamma taarsiiffigineqarnissamut tunngatillugu qallunaat inatsisaanni tunngaveqarnissaq, taammaattumik Danmarkimi inatsimmik allanngortitsinissaq piumasaqaataavoq. Inatsimmi allannguinerit saniatigut Napparsimasunut Taarsiissuteqartarfik isumaqatigiissuteqarfigineqassaaq, tassani suliamik suliaqarnermut aningaasartuutit assigisaallu ersersinneqassallutik.

Anguniarneqarpoq aningaasartuutinut taakkununnga Aningaasanut Inatsimmi immikkoortitsisoqarnissaa. Naatsorsuutigineqartutut tamanna pisinnaanngippat taava paasineqassaaq aningaasartut qanoq matussuserneqarsinnaanersoq peqqinnissaqarfimmi aningaasaliissutigineqartut iluanni.

Nunat Avannarliit sinnerini maalaarutit nalinginnaasumik ingerlanneqartarnerattut ingerlatsinissaq ammaanneqartussaammat taarsiissutit tunniunneqartut taamaaqataanik qaffassasut naatsorsuutigineqarpoq.

Napparsimasut taarsiiffiginissaannut sulianut aningaasartuutit ulloq manna tikillugu Peqqissutsimut Naalakkersuisoqarfimmiit tunniunneqartarsimapput, sillimmasiisoqarsimanngilarlu, soorluttaarlu Namminersorlutik Oqartussani suliffiup iluanut tunngatillugu sillimmasiisarnermut aaqqissuussisoqarumanngitsoq. Aningaasartuutaasartut siusinnerusukkut 1,5 mio. kr.-nit missaanniittarsimapput, taakkulu aningaasanut inatsimmi takuneqarsinnaasutut napparsimasut taarsiiffigitinnissaannut suliat tunniuttarnerannut aningaasaliissutinut inatsisitigut pisussaaffiusunut naapertuupput. Siunnersuut manna aqqutigalugu napparsimasut maalaarutaannut suliassaqarfik annertusineqarpoq, naatsorsuutigineqarporlu taarsiivigitittussanut aningaasartuutit ukiumut 7 mio. kr.-ninut qaffassasut. Tamakku 2024-mut aningaasanut inatsimmut ukiunullu missingersuusiorfiusunut ilanngunneqarput. Aningaasanut ilaapput taarsiissuteqarnernut akiliutigineqartut kisimik taamaattumillu allaffissornermut aamma sulianik suliarinninnermut aningaasartuutit ilaanatik.

§ 23, nr. 1 aamma 2-mut siunnersuut naapertorlugu Naalakkersuisut aningaasartuuteqartassapput pisortat peqqinnissaqarfiata iluani aamma pisortani oqartussaasuni allani katsorsartinnerup kingunerisaanik ajoqusernermi taarsiiviiginninnermut, tamatuma saniatigut kommunit suliffeqarfiisa iluini katsorsartinnerup kingunerisaanik ajoqusernermi taarsiiviginninnermut kommunit aningaasartuuteqartassallutik.

3.4 meeraq toqukkut qimaguttoq pillugu ataasiartumik akiliineq

Siunnersuummi § 16 naapertorlugu, nalunaarutigineqarput ajunngitsorsiat tassunga imaluunniit taakkununnga, meeqqamut, kapitali 3 naapertorlugu ajoqusernerup kingunerisaanik 18-inik suli ukioqalernani toqusumut angajoqqaatut oqartussaasuusunut. Aki 184.500 kr. ukiumoortumik iluarsineqartassaaq. Naatsorsuutigineqarpoq aalajangersagaq una pisortanut annikitsumik aningaasartuutinik nassataqassasoq, tamannalu qularnanngitsumik ilisimaneqarsinnaanngikkaluartoq, ukiuni siuliini oqaluttuarisaanerup takutippaa suliat taamaattut ukiumut ataaseq sinnerlugu takuneqarneq ajortut.

**4. Inuussutissarsiortunut aningaasarsiornikkut allaffissornikkullu kingunissai**

Inatsit taarsigassarsiniarnissamut maalaaruteqarnissamullu periarfissamik annertunerusumik tunniussivoq, suliffeqarfinnut namminersortunut, peqqissaalluni suliaqarnermik ingerlatsisunut aningaasartuutinik kinguneqarsinnaasumik, taarsiiviginninnernik akiliinermik aamma atortussanik oqaaseqaatsinillu oqartussaasunut attuumassuteqartunut nassiussinermi iluaqutissanik atuinermut.

Siunnersuummi § 23, nr. 3 naapertorlugu, katsorsaaviit namminersortut taarsiisussaatitaapput katsorsaanerup, pisortani peqqinnissaqarfiup avataani tunniunneqartup kingunerisaanik ajoqusernernut. Suliffeqarfiit namminersortut, peqqissaanermik ingerlataqartut, taarsiiviginninnissamut akiliutinik matussusiisunik sillimmasernissamut pisussaaffilerneqanngillat. Brancheorganisation Pension og Forsikring oqaloqatigereerneratigut paasissutissiissutigineqarpoq, sillimmammut neqeroorut taamaattoq maannakkorpiaq Kalaallit Nunaanni pigineqanngitsoq, taamaattumillu tulluanngitsutut nalilerneqarpoq sillimmateqarnissamut pisussaaffimmik maannakkorpiaq eqqussinissaq. Siunnersuutilli qulakkeerpaa sillimmasiinissamut piumasaqaateqarnissaq pillugu nalunaarummik saqqummiussinissamut tunngavissaq. Tunngavissaq una atorneqarsinnaavoq, sillimmatit attuumassuteqartut Kalaallit Nunaanni pissarsiarineqarsinnaanngussappata, taakkulu pillugit piumasaqaatit naleqquttut tulluartut pigineqarpata.

**5. Avatangiisinut, pinngortitamut inuillu peqqissusaannut kingunissai**

Siunnersuut avatangiisinut imaluunniit pinngortitamut sunniuteqassanngitsoq nalilerneqarpoq,

kisianni maalaaruteqarnissamut periarfissaq annertusineqartoq tunngavigalugu ilikkagaqarnissamut ilimanaatillit malunnaateqarluarput, taamaattumillu peqqissaanermi neqeroorutit pitsanngorsarneqarsinnaallutik, peqqinnissaqarfimmut tatiginninneq nukittorsarneqarsinnaalluni tamatumalu kingunerisaanik innuttaasut peqqissusiat pitsanngorsarneqarsinnaalluni.

**6. Innuttaasunut kingunerisassat**

Peqqinnissaqarfiup iluani maalaarutit taarsiinissallu pillugit sulianik suliarinninnermut atatillugu innuttaasut inatsisitigut isumannaallisaanikkut annertuumik siunnersuummi pitsanngorsaaffigineqarput. Tamatumani siunnersuutikkut peqqinnissaqarfiup peqqinnissamut tunngasutigut sulinera pillugu maalaaruteqarsinnaanerup, peqqinnissamut tunngasutigut sullissineq peqqinnissamut ilinniarsimasut akuerisaasut pillugit maalaarsinnaatitaanerup kiisalu napparsimasut ajoqusernernut taarsiivigitinnissamut qinnuteqarsinnaanerup periarfissinneqarnera tunuliaqutarineqarput.

**7. Siunnersuutip kingunerisinnaasai pingaarnerit allat**

Siunnersuut annertuunik allanik kinguneqassanngitsoq naliliisoqarpoq.

**8. Pisortanik aamma kattuffinnik il.il. tusarniaaneq**

Siunnersuutip ilusitoqaa 15. maj 2021 [www.naalakkersuisut.gl-imi](http://www.naalakkersuisut.gl)  tusarniaanernut iserfissiaq aqqutigalugu, akissuteqarnissamut 11. juni 2021 killigitillugu tamanut saqqummiunneqarpoq. Siunnersuut maanna iluseqartillugu tusarniaassutigineqaqqippoq piffissami XX-imit XX-imut. Tusarniaanermut nutaamut akissutigineqartut oqaaseqaatinik ilaqartut oqaatsit atorneqartut allanngortinnagit oqaatigeqqinneqarput, siunnersuummullu ilanngussaq 1-imi pisariaqartitsineq naapertorlugu oqaaseqarfigineqarlutik. Tusarniaanermut akissutigineqartunut oqaaseqaatit uingasumik allassimapput.

**Siunnersuummi aalajangersakkanut ataasiakkaanut nassuiaatit**

*§ 1-imut*

§ 1-imut siunnersuummi Inatsisartut inatsisaata atuuffia aalajangersarneqarpoq.

Imm. 1-imut

Inatsisartut inatsisaatigut Kalaallit Nunaanni peqqinnissaqarfiup iluani maalaaruteqarnissamut taarsiinissamut periarfissaq sunniuteqarluartoq eqqunneqassaaq peqqinnissaqarfimmi peqqissaanermik suliaqartut sulinerat pillugit, peqqinnissamik tunngasuni atorfillit akuersissummik pigisartut suliaat pillugit, suliarinninnivik pillugu maalaaruteqarnermut (sullinneqarnermut maalaarutit) maalaarutinut, aammattaaq napparsimasut ajoquserneranut taarsissuteqartanissamik suliat suliarineqartarnerat pillugu pilersitsisoqassaaq.

Oqaatsini "peqqinnissaqarfiup iluani" peqqinnissamut tunngasutigut katsorsartinnerup sumi ingerlanneqarsinnaanerata siamasissumik paasineqarnissaa eqqarsaataavoq. Taamaalilluni maalaaruteqarnissamut taarsiiffigitinnissamullu periarfissaq pisortat napparsimmaviini imaluunniit pisortat kigutileriffiini peqqinnissamut tunngasutigut katsorsartinnermut taamaallaat tunngatinneqanngilaq, kisianni nunalerinikkut killeqarpoq Kalaallit Nunaanni katsorsartinnerit ingerlanneqarsimasut kisimik ilaatinneqarlutik, taamaattorli tak. § 10, imm. 3. Rigshospitalimit qarasaasiakkut nakorsiartitsissut atorlugu oqaloqateqarneq assersuutigalugu ilanngunneqanngilaq, tamanna Danmarkimi ingerlanneqarmat. Suliat tamakku Danmarkimi inatsisit malillugit suliarineqarsinnaapput. peqqinnissamik tunngasuni atorfilik akuersissummik piginsaqartoq katsorsaappat allani peqqinnissamut tunngasutigut katsorsaanermi periarfissaq aamma atuuppoq.

Imm. 2-mut

Aalajangersakkamut siunnersuut malillugu kakiuisartut pinnersaallutillu katsorsaasartut Inatsisartut inatsisaanni ilaanngillat. Kakiuineq imaluunniit pinnersaalluni katsorsaaneq inuup pingaarnertut inuussutissarsiutigineraa, saniatigut inuussutissarsiutigineraa imaluunniit nuannariinnarlugu ingerlatarineraa matumani apeqqutaatinneqanngilaq.

Kakiortinneq taaguummut "katsorsaanermut" aallaavittut ilaanngilaq. Taamaattorli napparsimasup katsorsarneranut atatillugu kakiuineq, katsorsaaneq pillugu taaguummut ilaavoq. Nakorsaanikkut kakiuinissamik pisariaqartitsineq pissutigalugu napparsimasunik katsorsaanermut atatillugu kakiuineq nakorsaanikkut kakiuinermik taaneqartarpoq. Nakorsaanikkut kakiuineq napparsimmavissuarni atorneqarnerpaasarpoq. Katsorsaanermut atatillugu kakiuineq assersuutigalugu tassaapput qinnguartartilluni katsorsaanermi qinnguartartiffissanik nalunaaqutsiineq aamma qinnguartaammik misissuinermut atatillugu ameraasanik nalunaaqutsiineq. Iluarsaaqqinnermi, assersuutigalugu iviangikkut kræfteqarnermi pilattartinnerup kingorna mulinut assingusunik "nutaamik" kakiuineq imaluunniit napparsimasunik amermi nalinginnaasumi timip qalipaataata milattut ittunik qaqortortaqalersimasunik, taamatut nappaatillit amiinik kajorsaalluni imaluunniit napparsimasunut qallunik katagarnermik kinguneqartitsisumik nappaatilinnik kakiuineq aamma atorneqartarpoq. Tamatuma saniatigut nakorsaanikkut kakiuineq aamma iluarsiinerni, assersuutigalugu pilatsinnerup kingorna ammip qalipaataa nalinginnaasoq pilerseqqinniarlugu kiinnami qileqqumik qaqortumik kajorsaalluni kakiuineq atorneqartarpoq. Taamaalillutik kakiuisartut, nakorsaanikkut kakiuinernik suliaqartut Inatsisartut inatsisaannut matumunnga ilaapput.

Pinnersaalluni suliarinnittarneq iluarsiilluni sulinertut nassuiarneqarpoq, tassani pinnersaanissaq imaluunniit isikkumik allanngortitsinissaq pitsanngorsaanissarluunniit pingaarnertut siunertaralugit katsorsaanissamut pingaarutilimmik pisariaqartuussallutik. Tassa imaappoq pinnersaalluni katsorsaanermi pilattaaneq allatigulluunniit suliarinninnerit pineqarput, taakkunani pinnersaanissaq pingaarutilimmik pisariaqartuussalluni aammalu isikkup allanngortinnissaa pitsanngorsarnissaaluunniit pingaarnertut siunertarineqassalluni. Tamanna inatsisartut inatsisaanni matumani “katsorsaaneq” pillugu nassuiaammut naapertuutinngilaq (§ 2, imm. 2-mut nassuiaatit takukkit). Tamannalu assersuutigalugu isumaqarpoq nakorsaasertinnermut takussutissartaqanngitsumik pinnersaalluni botox-imut suliaritinnermut ajoquteqalernermik kinguneqartumut Inatsisartut Inatsisaat manna naapertorlugu maalaaruteqartoqarsinnaassanngitsoq taarsiissutinulluunniit qinnuteqartoqarsinnaassanngitsoq.

Pilattaanerit pinnersaallunilu suliarinninnerit allat, isikkup allanngortinnissaanut isikkorissaanissamillu siunertallit, peqqinnissamullu tunngasutigut sullissisumit timikkut tarnikkullu (nakorsaalluni) suliarinninnertut ingerlanneqartut matumani Inatsisartut inatsisaannut ilaapput, tassunga ilanngullugit ilaatigut kræftimik napparsimanerup kingorna iluarsaassinerit, meeqqat pissusissamisuunngitsumik ajoqutaannik pilattaanerit imaluunniit katsorsarneqarsinnaanngitsumik migrænertarnermut botoximik katsorsaanerit.

Imm. 3-mut

Tarnimikkut napparsimasunik nammineersinnaajunnaarsitsisarneq allatigullu pinngitsaaliissummik iliuuseqartarneq pillugit maalaarutit tamanna pillugu malittarisassat atuuttut (Tarnimikkut napparsimasunik nammineersinnaajunnaartitsisarneq allatigullu pinngitsaaliissummik iliuuseqartarneq pillugit Inatsisartut inatsisaat nr. 11, 12. juni 2019-imeersoq) malillugit suli suliarineqartassapput aamma Inatsisartut inatsisaanni matumani malittarisassanut ilaanatik.

Imm. 4-mut

Nakorsaatit aalajangersimasut piginnaasaannik taamaallaat peqquteqartut ajoqusernerit pillugit taarsiinerit Inatsisartut inatsisaanni matumani malittarisassanut ilaanngillat.

Imm. 5-imut

Peqqinnissamut tunngasuni sulisut allat Inatsisartut Inatsisaat manna napertorlugu nalunaarummi akisussaanermut ilaasinnaanerannik aalajangersaanissamut aalajangersakkami Naalakkersuisut piginnaatinneqarput. Inatsimmi siunertap akuerinissaanut tunngatillugu napparsimasullu maalaaruteqarnissamut taarsiiffigineqarnissamullu periarfissaat eqqarsaatigalugit pisariaqalerpat piginnaatitsissut immikkut atorneqassasoq eqqarsaatigineqarpoq.

§ 2-mut

Nr. 1-imut

Taguut *”peqqinnissaqarfik*" ima paasineqassaaq peqqinnissaqarfik tamarmiusoq, matumani napparsimmaviit, peqqissaaviit, peqqissaaveqarfiit, nunaqarfinni nakorsiartarfiit il.il. Taamaalilluni taaguummi Kalaallit Nunaanni Kigutileriffeqarfiit, kigutileriffiit namminersortut, Nunatta Nakorsaataasivia, nunap immikkoortuini tallimani peqqissaaviit aamma Dronning Ingridip Napparsimmavissua pineqarput. Inatsisartut inatsisaanni uani peqqinnissakkut sullissinernut, illersornissaqarfiup Pituffiup iluani peqqissaanermik suliaqartunik suliarineqartunut atuutinngilaq, peqqinnissakkut sullissineq suliarineqarsimasoq naammagittaalliutigineqartoq Kalaallit Nunaanni peqqinnissaqarfiup innersuussineranit misissuiffiunngippat imaluunniit innersuussiffiunngippat.

Napparsimmavissuarmut uninnissaq sioqqullugu suliniutit peqqinnissaqarfimmit ingerlanneqartut aamma ilaapput. Namminersorlutik katsorsaasartut piusut ikittunnguit aamma aaqqissuussinermut ilaapput. Katsorsaaviit namminersortut allat nutaat peqqinnissamut tunngasunik suliaqartussat pilersinneqarpata peqqissamut tunngasuni atorfilinnik ingerlatsineq suliarineqarpat maalaaruteqartarnermut aaqqissuussinermi ilannguneqassapput.

Nr. 2-mut

Una ”*Peqqisaanermik suliaqartut*” *aqqutigalugu* *suliarinninneq* Napparsimasut inatsisitigut inissisimanerat pillugu Inatsisartut peqqussutaanni nr. 6, 31. maj 2001-imeersumi kingusinnerusukkut allanngortinneqartumi nassuiarneqartutut paasineqassaaq. Katsorsaaneq misissuinertut, nappaammik suussusersiuinertut, nappaammik katsorsaanertut, sungiusaaqqinnertut, peqqinnissamut tunngasutigut paaqqutarinninnertut aamma napparsimasunut ataasiakkaanut tunngatillugu pinaveersaartitsilluni suliniuteqarnertut nassuiarneqarpoq. Katsorsaanermut periarfissat allat ilaanngillat. Katsorsaanermi periarfissat allat ima paasineqassapput katsorsaariaatsit annerusumik peqqinnissaqarfiup avataani atorneqartartut aammalu katsorsaanermi isumalioriaatsinik aalajangersimasunik, assersuutigalugu katsorsaariaatsimik Kinamiut ileqqutoqaanneersumik (traditionel kinesisk medicin), meqqutit atorlugit peqqissaariaatsimik (akupunktur), niaqqup saarnga aallaavigalugu timimik katsorsaanermik (kraniosakral terapi), assaat isikkallu aallaavigalugit timimik katsorsaanermik (zoneterapi) il.il. tunngavillit. Katsorsaariaatsit maannakkut sunniuteqartarneri pillugit nakorsamit uppernarsarneqarsimanngitsut, assersuutigalugu imerajuttunik katsorsaaneq ilaatinneqanngillat.

Nr. 3-mut

Aalajangersakkami peqqinnissamut tunngasuni atorfillit nassuiarneri allattorsimapput.
Litra a aamma d-mi allattuineq tamakkiisuunngilaq, taamaattumillu aalajangersakkami inuit nassuiaatigineqareersut aallaavigalugit paasineqartariaqarluni.

Litra b aamma c-mi allattuineq tamakkiisumik nassuiaaffiuvoq.

*§ 3-mut*

Imm. 1-imut

Siunnersuutip malitsigisaanik peqqinnissaqarfiup peqqinnissamut tunngasutigut sulineranut maalaarutinik Danmarkimi Napparsimasut maalaarutaannut Aqutsisoqarfik aalajangiisassaaq. Napparsimasut maalaarutaannut Aqutsisoqarfik isornartorsiuinissamut tunngavissaqarnersoq pillugu aalajangiinermini peqqinnissaqarfimmi peqqinnissamut tunngatillugu suliatigut sulineq ataatsimut isigalugu sullissinermi pitsaassuseq nalinginnaasumik akuerisaq malillugu sullissisoqarsimanersoq pillugu isummissaaq, sukumiinerusumik imarisaat Napparsimasut maalaarutaannut Aqutsisoqarfiup sulinerani ineriartortinneqassappata Nunatsinni Nakorsaaneqarfik suleqatigalugu. Taamaalilluni Napparsimasut maalaarutaannut Aqutsisoqarfik peqqinnissamut tunngasutigut sullissinerup pitsaassusaanik tunngaveqarluni naliliissaaq. Peqqinnissamut tunngasutigut sullissinerup pitsaassusaani tassani kalaallit nunaanni pissutsit katsorsaanermilu atukkat eqqarsaatigineqassapput. Taamaalilluni napparsimasumik katsorsaanermi, peqqissaanermik suliaqarnermut nalinginnaasut ataatsimut isigalugit pinnagit, peqqissaanermik suliaqarnermi katsorsaanernut aalajangersimasunut tunngatillugu maalaarutinik Napparsimasut maalaarutaannut Aqutsisoqarfik taamaallaat isummertussaassaaq.

Napparsimasut maalaarutaannut Aqutsisoqarfiup aalajangiineri katsorsaavimmut pineqartumut, assersuutigalugu napparsimmavimmut peqqissaavimmulluunniit katsorsaasimasumut maalaarummi pineqartumut nassiunneqassapput. Aalajangiinerit aamma Nunatsinni Nakorsaaneqarfimmut nassiunneqassapput.

§ 3, imm. 1 naapertorlugu peqqinnissaqarfimmi peqqissanermi suliaqarnermut maalaarutip assinga Napparsimasut Maalaarutaannik Aalajangiisartunut suliassangortinneqarsimappat suliatigut sulinerup assinga pillugu maalaarut suliarineqarsinnaanngilaq. Aalajangersakkap kingunerisaanik Napparsimasut Maalaarutaannik Aalajangiisartut peqqinnissamut tunngasuni atorfillip suliatigut sulineranut aalajangersimasumut arlallilluunniit sulinerannut tunngatillugu maalaarummik suliaqarpat suliaqarnikuuppalluunniit, suliatigut sulinermut maalaarutit katsorsaanermi tassani katsorsaanerulluunniit ingerlaneranut peqqinnissaqarfimmi suliatigut sulinermut maalaarutit Napparsimasut maalaarutaannut Aqutsisoqarfimmit suliarineqarsinnaanngillat.

Nunatsinni Nakorsaaneqarfik maalaarummik tigusaqaruni taassuma katsorsaanerup assinga pillugu maalaarutigineqartumik Napparsimasut Maalaarutaannik Aalajangiisartut suliaqarsimannginnerat suliaqalinnginneralluunniit qulakkeeqqaassagaa aalajangersakkami piumasaqaataavoq, tassami taamaattoqassagaluarpat Nunatsinni Nakorsaaneqarfimmit maalaarut itigartitsissutigineqassammat.

Imm. 2-mut

Napparsimasut Maalaarutaannut Aqutsisoqarfiup peqqinnissaqarfimmi peqqinnissamut tunngatillugu suliatigut sulinermut maalaarutinik aalajangiinerani qisuariarnissamut periarfissai siunnersuummi aalajangersarneqarput. Napparsimasut maalaarutaannut aqutsisoqarfik peqqinnissaqarfimmi peqqinnissamut tunngatillugu suliatigut sulinermik isornartorsiuinissamut tunngavissaqarnersoq pillugu aalajangiinermini napparsimasumik katsorsaanermi peqqinnissaqarfimmi peqqissanermi suliaqarneq (ataatsimut isigalugu imaluunniit ilaannaa pillugu) sullissinermi pitsaassuseq nalinginnaasumik akuerisaq malillugu sullissisoqarsimanersoq pillugu isummissaaq.

Aalajangersagaq malillugu Napparsimasut inatsisitigut inissisimanerat pillugu Inatsisartut peqqussutaanni kapitali 2-5-imiittuni malittarisassanut maalaarutinut, matumani paasissutissinneqareernikkut isumaqataalluni akuersineq, napparsimasoq pillugu allattugaatinik takunnissinnaaneq, nipangiussisussaatitaaneq il.il. pillugit malittarisassanut tunngatillugu Napparsimasut maalaarutaannut Aqutsisoqarfik aamma isummersinnaavoq. Tassunga atatillugu inatsisit malinneqarsimanersut pillugit Napparsimasut maalaarutaannut Aqutsisoqarfik isummissaaq.

Imm. 3-mut

Napparsimasut maalaarutaannut Aqutsisoqarfimmit aalajangiinerit allaffissornikkut oqartussanut allanut ingerlateqqinneqarsinnaannginnerat aalajangersakkami aalajangersarneqarpoq. Napparsimasut maalaarutaannut Aqutsisoqarfik aamma suliat aalajangiiffigineranni ingerlatsinermi inatsisitigut malittarisassanik eqqortitsisimanersoq apeqqutaavoq.

Imaappat piviusumik kukkusoqarsimalluni imaluunniit suliatigut isumaqatigiinngittoqarluni taava suliap aallarteqqinneqarnissaat qinnutigineqarsinnaavoq, taamaaliornikkut suliaq nutaamik nalilersorneqarsinnaalluni. Qinnuteqaat tunngavigalugu aqutsisoqarfiup nalilersussavaa paasissutissanik nutaanik aamma pingaaruteqartunik pissarsisoqarsimanersoq, taakkualu aallartitseqqinnermut tunngavigineqarsinnaanersut.

Aallartitseqqittoqarnissaanut qinnuteqaat napparsimasumit, katsorsaanermik suliaqarfimmit imaluunniit Nunatsinni Nakorsaaneqarfimmit saqqummiunneqarsinnaavoq.

§ 4-mut

Imm. 1-imut

Siunnersuuteqarnerup kingunerisaanik peqqinnissamut tunngasuni atorfillit akuerisat suliaat pillugit maalaarutinut tunngatillugit Danmarkimi Napparsimasut Maalaarutaannik Aalajangiisartunit aalajangiisoqartalissaaq.

Peqqinnissamut tunngasuni atorfillit § 2, nr. 3-mut nassuiaatini taaneqartut Napparsimasut Maalaarutaannik Aalajangiisartut suliassaqarfiinut ilaapput.

Inatsisartut Inatsisissaat una Pituffiup sakkutooqarfiata iluani Kalaallit Nunaanni peqqinnissaqarfimmit nakorsartinnissamik pisariaqartitsisunik misissuinerunngippat nakorsartinnissamullu innersuussinerunngippat, Pituffiup sakkutooqarfiani peqqinnissakkut sullissisunut atuutinngilaq.

Peqqinnissaqarfimmi peqqinnissamut tunngasutigut sulinermut maalaarutigineqarpat, tak. siunnersuummi § 3, imm. 1, imaluunniit maalaarut Napparsimasut maalaarutaannut Aqutsisoqarfimmit suliarineqarsimappat, taava Napparsimasut Maalaarutaannik Aalajangiisartut maalaarut suliarisinnaanngilaat.

Imm. 2-mut

Napparsimasut Maalaarutaannik Aalajangiisartut peqqinnissamut tunngasuni atorfillit akuerisat suliaat pillugit maalaarutinik aalajangiinerani qisuariarnissamut periarfissaat siunnersuummi aalajangersarneqarput. Napparsimasut maalaarutaannik Aalajangiisartut peqqinnissamut tunngasuni atorfiliup suliaqarneranik isornartorsiuinissamut tunngavissaqarnersoq pillugu aalajangiinerminni napparsimasumik katsorsaanermi peqqinnissaqarfimmi suliatigut sulineq (ataatsimut isigalugu imaluunniit ilaannaa pillugu) sullissinermi pitsaassuseq nalinginnaasumik akuerisaq malillugu sullissisoqarsimanersoq pillugu isummissapput.

Aalajangersagaq malillugu Napparsimasut kapitali 2-5-imiittuni malittarisassanut maalaarutinut, matumani paasissutissinneqareernikkut isumaqataalluni akuersineq, napparsimasoq pillugu allattugaatinik takunnissinnaaneq, nipangiussisussaatitaaneq il.il. pillugit malittarisassanut tunngatillugu Napparsimasut maalaarutaannik Aalajangiisartut isummersinnaapput. Tassunga atatillugu inatsisit eqqortinneqarsimanersut pillugit Napparsimasut maalaarutaannik Aalajangiisartut isummissapput.

Imm. 3-mut

Napparsimasut maalaarutaannut Aqutsisoqarfimmit aalajangiinerit allaffissornikkut oqartussanut allanut ingerlateqqinneqarsinnaannginnerat aalajangersakkami aalajangersarneqarpoq. Napparsimasut maalaarutaannut Aqutsisoqarfik aamma suliat aalajangiiffigineranni ingerlatsinermi inatsisitigut malittarisassanik eqqortitsisimanerinut apeqqutit aamma ilanngullugit.

Imaappat piviusumik kukkusoqarsimalluni imaluunniit suliatigut isumaqatigiinngittoqarluni taava suliap aallarteqqinneqarnissaat qinnutigineqarsinnaavoq, taamaaliornikkut suliaq nutaamik nalilersorneqarsinnaalluni. Qinnuteqaat tunngavigalugu aqutsisoqarfiup nalilersussavaa paasissutissanik nutaanik aamma pingaaruteqartunik pissarsisoqarsimanersoq, taakkualu aallartitseqqinnermut tunngavigineqarsinnaanersut.

Aallartitseqqittoqarnissaanut qinnuteqaat napparsimasumit, katsorsaanermik suliaqarfimmit imaluunniit Nunatsinni Nakorsaaneqarfimmit saqqummiunneqarsinnaavoq.

*§ 5-imut*

*§ 5-imut* siunnersuutikkut peqqinnissaqarfimmi peqqinnissamut tunngasutigut sulineq pillugu maalaaruteqarnissamut napparsimasut nutaamik periarfissaqalerput. Aalajangersagaq malillugu napparsimasumiit taannaluunniit sinnerlugu maalaarut taamaattoq Nunatsinni Nakorsaaneqarfimmut tunniunneqassaaq. Taanna maalaarut suliarineqarsinnaanersoq pillugu aallarniutaasumik naliliissaaq, allatigut suliamik piareersaalluni, tassunga ilanngullugit akuersinermik pissarsiniarneq aammattaaq piginnaatitsissummik, napparsimasut pillugit allattugaatinik pissarsiniarneq, nutserineq il.il., kiisalu maalaarut Danmarkimi Napparsimasut maalaarutaannut Aqutsisoqarfimmi suliarisassanngorlugu aalajangiiffigisassanngorlugulu nassiullugu. Nunatsinni Nakorsaaneqarfiup suliamik piareersaanera pillugu sukumiinerusumik itisiliinermut § 6-imut nassuiaatinut innersuussisoqarpoq.

Aalajangersagaq Kalaallit Nunaanni katsorsaavik ataaseq arlallilluunniit pillugit maalaaruteqarnissamut periarfissiivoq.

Katsorsaanermut Danmarkimiit Kalaallit Nunaanni ingerlanneqartumut, assersuutigalugu qarasaasiakkut nakorsiartitsilluni isikkut nappaatinik naliliinermut tunngatillugu taakkunani suliani suleriaatsit atuuttut Kalaallit Nunaannut tunngasortaat Nunatsinni Nakorsaaneqarfiup qulaajarneqartarput. Taamaammat sulianut taakkununnga tunngatillugu maalaarut Kalaallit Nunaanni Nunatsinni Nakorsaaneqarfimmut tunniunneqassaaq. Danmarkimi Napparsimasut maalaarutaannut Aqutsisoqarfik inaarutaasumik aalajangiissaaq. Taamaasilluni Danmarkimi sulisunik oqaloqateqarneq (§ 1, imm. 1-imut nassuiaatini nassuiarneqartutut) aamma Danmarkimiittunik sulisunik suliarineqartumik katsorsartinneq paarlagiiaarneqartarput. Siullertut taaneqartoq ilaanngilaq, kingullertut taaneqartoq ilaalluni.

*§ 6-imut*

Imm. 1-imut

Maalaarut suliarineqarsinnaanersoq pillugu Nunatsinni Nakorsaaneqarfik aallarniutaasumik naliliinermik tigusaqartassasoq aallarniutaasumillu naliliisassasoq siunnersuummi § 6-imi aalajangersarneqarpoq. Naliliinermi matumani Nunatsinni Nakorsaaneqarfik maalaarutip imarisaanut isummissanngilaq, taamaallaalli maalaarut maalaaruteqartarnermut aaqqissuussinermi ilaanersoq, taamaalillunilu inatsisartut inatsisaanni matumani malittarisassat malillugit suliarineqarsinnaanersoq isummissalluni.

Taamaattumik Nunatsinni Nakorsaaneqarfiup nalilissavaa maalaarut peqqinnissaqarfimmi peqqissutsimik suliaqarnermut tunnganersoq kiisalu Napparsimasut maalaarutaannut Aqutsisoqarfimmut nassiuteqqinneqassanersoq imaluunniit maalaarut peqqissakkut sullissisup peqqissutsimik suliaqarnermut tunnganersoq kiisalu Napparsimasut Maalaarutaannik Aalajangiisartunut nassiuteqqinneqassanersoq, imaluunniit suliaq itigartitsisssutigineqassanersoq. Taamaalilluni Nunatsinni Nakorsaaneqarfiup saaffiginnissutit, katsorsaanerup ingerlarnganut aalajangersimasumut tunngassutillit, peqqissaanermik suliaqartumik aalajangersimasumik imaluunniit sullissinerup pitsaasussaanik, naammagisimaarinninnginnermik ataatsimut isigalugu annertunerusumik ersersitsiffiusut Napparsimasut maalaarutaannut Aqutsisoqarfimmut ingerlateqqissallugit itigartitsissutigisinnaavaa. Pisumi siullermi maalaarut Napparsimasut maalaarutaannut Aalajangiisartut nassiunneqartassaaq, pisumi kingullertut taaneqartumi § 9 naapertorlugu sullissineq pillugu maalaarutitut suliarineqartassalluni. Tamatumani Napparsimasut maalaarutaannut Aqutsisoqarfiup apeqqutit, peqqinnissakkut sullissisup aalajangersimasup imaluunniit sullissinerup taamaallaat pitsaassusaanut, assersuutigalugu inimi pissutsit, nerisaqarneq eqqiaanerlu imaluunniit peqqinnissamut tunngasutigut sullissisut pissusilersornerat pillugit apeqqutinut isummersinnaannginnera tunngavigineqarpoq.

Kikkut maalaarummik tunniussisinnaanerinut tunngatillugu kinaluunniit Kalaallit Nunaanni peqqinnissamut tunngasutigut katsorsartinneqarsimasoq maalaaruteqarsinnaatitaavoq. Inuit utaqqiisaasumik Kalaallit Nunaanni najugaqartut - assersuutigalugu takornariat - peqqinnissamut tunngasutigut katsorsartinneqartut aamma maalaaruteqarsinnaatitaapput. Taamatuttaaq napparsimasut Kalaallit Nunaanni katsorsarneqarsimasut peqqinnissaqarfiup peqqissutsimut tunngatillugu sulinera pillugu Danmarkimi Napparsimasut maalaarutaannut Aqutsisoqarfimmut toqqaannartumik maalaaruteqarsinnaanngitsut allassimavoq.

Imm. 2-mut

Napparsimasup maalaarutaa Napparsimasut maalaarutaannut Aqutsisoqarfimmut imaluunniit Napparsimasut maalaarutaannut Aalajangiisartunut ingerlateqqinnginnerani Nunatsinni nakorsaaneqarfik namminersorluni aammalu piareersaalluni sulianik suliarinnissasoq siunnersuutigineqarpoq. Kalaalit Nunaanni peqqinnissaqarfimmut tunngasuni pissutsit pilugit paasissutissanik attuumassuteqartunik, Danmarkimi peqqinnissamut tunngasuni arlalitsigut allaanerussuteqarsinnaasunik, Napparsimasut maalaarutaannut Aqutsisoqarfiup imaluunniit Napparsimasut maalaarutaannut Aalajangiisartut pissarsinissaata qulakkeernissaa matumani siunertaavoq. Taamaalilluni maalaarutip tigusaqareerneratigut, maalaarutip ersarissarneqareerneratigut suliallu eqikkarneqareernerata kingorna Nunatsinni Nakorsaaneqarfiup suliaq piareersarsinnaalissavaa. Nunatsinni Nakorsaaneqarfiup suliamik suliarinninneratigut, taarsiinissamut Kalaallit Nunaanni suliat Kalaallit Nunaanni pissutsit aallaavigalugit nalilersorneqarnissaat qulakkeerneqassaaq.

Imm. 3-mut

Suliamik piareersaanermi tassani suliap pisoqalisoorsimanissaanut isummerneq aamma ilaavoq. Maalaarutit pillugit suliat ataasiakkaat allaffissornikkut aningaasartuuteqartitsisinnaanerat killilerniarlugu taamatut siusissukkut pisoqalisoorsimanerup isummerfigisinnaanissaanut periarfissaq eqqunneqarpoq. Maalaarut erseqqissumik pisoqalisoorsimappat taassuma maalaarutip pisoqalisimanera paaseqqinniarlugu Danmarkimut ingerlateqqinneqarnissaa naleqqutinngilaq. Taamaammat pisuni taakkunani Nunatsinni Nakorsaaneqarfiup suliap pisoqalisoorsimanera pillugu aalajangiissaaq. Pisoqalisoorsimanersoq nalornissutigineqarpat tamanna pillugu apeqqut Napparsimasut maalaarutaannut Aqutsisoqarfimmut imaluunniit Napparsimasut maalaarutaannut Aalajangiisartunut nassiunneqartariaqarpoq. Pisoqalisoorsimanera pillugu Nunatsinni Nakorsaaneqarfiup aalajangiinera maalaarutigineqarpat tamanna immikkut suliarisassanngorlugu Napparsimasut maalaarutaannut Aqutsisoqarfimmut imaluunniit Napparsimasut maalaarutaannut Aalajangiisartunut nassiunneqassaaq.

Imm. 4-mut

Maalaarut erseqqilluinnartumik tunngavissaqanngippat, taava Nunatsinni Nakorsaaneqarfiup maalaarutip suliarinissaanik itigartitsissuteqarsinnaavoq. Tunngavissaqanngitsumik oqarnermi assersuutitut pineqarput pissutsit, katsorsaanermut attuumassuteqanngitsut imalluunnit katsorsaaneq pillugu nassuiaatit piviusutut erseqqilluinnartumik ilumuunnginnerarneqarsinnaasut.

 Nunatsinni Nakorsaaneqarfiup aalajangiinera maalaarutigineqarpat, suliaq immikkut suliarisassanngorlugu Napparsimasut malaarutaannut Aqutsisoqarfimmut imaluunniit Napparsimasut maalaarutaannut Aalajangiisartunut nassiunneqassaaq.

Imm. 5-imut

Nunatsinni Nakorsaaneqarfik atortussanik attuumassuteqartunik, matuma ataani maalaarummik, journalimi atortussanik, suliamik saqqummiussinermik il.il. danskisuumut kalaallisuumullu nutserisoqartarnissaanik qulakkeerinnissaaq, tamanna naleqquttutut pisariaqartutullu isigineqarpat. Nunatsinni Nakorsaaneqarfiup tassunga atatillugu aningaasartuutit akilissavai, inatsisitigut imaluunniit isumaqatigiissutitigut allatut allassimasoqanngippat.

*§ 7-imut*

Imm. 1-imut

§ 7, imm. 1-imut siunnersuutip kingunerisaanik napparsimasut Nunatsinni Nakorsaaneqarfimmut maalaaruteqarnissamut inatsisitigut piffissaliussat iluanni peqqinnissaqarfiup peqqissutsimut tunngatillugu sulinera pillugu maalaaruteqartut katsorsaavimmik oqaloqateqarnissamik neqeroorfigineqassapput. Nunatsinni Nakorsaaneqarfik oqaloqateqarnissamut periarfissaq pillugu napparsimasumut ilisimatitsissaaq.

Peqqinnissamut tunngasutigut sullissinernut, peqqinnissaqarfimmit tamakkiisumik ilaannakuusumilluunniit aningaasartuuteqarfigisaanut tunngasunik maalaarutinut aalajangersakkat malillugit oqaloqateqarnissamut neqeroorut atuuppoq. Napparsimmavinnut, matumani napparsimmavinni namminersortuni katsorsartinnermut aamma napparsimmavissuarmut uninnissaq sioqqullugu suliniutinut peqqinnissaqarfimmit ingerlanneqartunut tunngasunut maalaarutit pineqarput. Tamanna aamma kigutileriffinni katsorsartinnermut atuuppoq. Oqaloqatigiinnissamut neqeroorummut ilaatinneqanngillat maalaarutit napparsimasut piginnaatitaaffianut tunngasut soorlu nipangiussisussaatitaanermik unioqqutitsinerit, napparsimasup journalinik takunnikkusunneq assigisaallu. Taamaattorli oqaloqateqarnissamut neqeroorut Kalaallit Nunaannut killeqartinneqarpoq. Tassa isumaqarpoq Danmarkimi katsorsartissimagaanni Danmarkimi katsorsaavimmik oqaloqateqarnissamik neqeroorfigineqarnissamut napparsimasutut piumasaqartoqarsinnaanngitsoq. Taamaattorli napparsimasup Kalaallit Nunaanni peqqissaanermik suliaqartumik, suliami aalajangersimasumi tulluartumik oqaloqateqarnissaanut neqerooruteqartoqarsinnaavoq. Suliap Danmarkimi Napparsimasut maalaarutaannut Aqutsisoqarfimmut nassiunnerani Nunatsinni Nakorsaaneqarfiup suliamik saqqummiussinerani napparsimasup oqaloqatigiinnermi peqataasimanera taassumalu inernera allanneqarsinnaapput.

Oqaloqatigiinnissaq napparsimasup kissaatigippagu, tamatuminnga aallarniinissamut katsorsaavik aalajangersakkatigut pisussaaffilerneqarpoq. Oqaloqatigiinneq peqqinnissaqarfimmi siunnersortimit imaluunniit piginnaasalimmit allamit aamma attuumassutimit katsorsaavimmi pineqartumi inummit tamakkuninnga suliaqarsinnaatitaasumit ingerlanneqassaaq. Katsorsaaviup naliligassaraa, oqaloqatigiinneq kimik ingerlanneqassanersoq, taamaattumillu napparsimasup piumasaqaatigisinnaanngilaa, oqaloqatigiinneq peqqissaanermi suliaqartumit aalajangersimasumit ingerlanneqarnissaa. Napparsimasulli kissaatai sapinngisamik naapinneqartassapput. Napparsimasoq ilanngullugu oqaloqateqarnermi illersortimik peqateqarsinnaatitaavoq.

Najukkami oqaloqatigeeriaatsip aqunneqarnissaa katsorsaaviup nammineerluni aaqqissuussinnaavaa, soorluttaaq pissutsit aalajangersimasut eqqarsaatigalugit oqaloqatigiinnerup qanoq ingerlanissaa, matumani oqaloqatigiinnernik ataasiarluni arlaleriarluniluunniit neqerooruteqarnissaq aamma oqaloqatigiinneq Skypekkut teknologiimilluunniit aaqqiissut alla atorlugu ingerlanneqassanersoq pillugu nalilersuissasoq. Katsorsaavik ilaatigut peqqinnissaqarfimmi siunnersortimik ataatsimeeqateqarnissamut napparsimasumik aggersaasinnaavoq, soorluttaaq napparsimasumik ataatsimeeqateqarnermi peqqinnissaqarfimmi tunngasutigut sullissisut akuusimasut peqataanissaannut katsorsaavik aggersaasinnaassasoq. Oqaloqatigiinnerup qanoq ingerlanneqarnissaanik katsorsaaviup aaqqissuussinerani napparsimasup oqaloqatigiinnissap ilusissaanut kissaatai sapinngisamik katsorsaavimmit eqqarsaatigineqartariaqarput. Napparsimasumik oqaloqateqarnermi atorfinitsitsinermi inatsisitigut pisussaaffiit qaangerlugit peqqinnissamut tunngasutigut sullissisut katsorsaanermi ilaasimasut peqataanissaannut aalajangersakkatigut katsorsaavik peqqusisinnaatitaanngilaq.

Imm. 2-mut

Oqaloqatigiinnerup kingorna napparsimasup maalaarutimi taamaatiinnarnissaa toqqarpagu tamanna pillugu katsorsaavik Nunatsinni Nakorsaaneqarfimmut nalunaaruteqassaaq tamatumalu kingorna maalaarut naammassineqartutut isigineqassaaq. Oqaloqatigiinnerup kingorna napparsimasup maalaarutimi suli suliarineqarnissaa kissaatigippagu suliami paasissutissat attuumassuteqartut tamaasa suliarineqaqqinnissaanut atugassanngorlugit katsorsaaviup Nunatsinni Nakorsaaneqarfimmut nassiutissavai. Suliap suliareqqinnissaanut paasissutissat attuumassuteqartut ilaatigut tassaapput napparsimasoq pillugu allattugaatit, peqqissuseq pillugu paasissutissat oqaloqatigiinnermilu inerniliussaq, aammattaaq peqqinnissamut tunngasuni atorfeqartunit attuumassuteqartunit imalunniit summiffimmi katsorsaaffiusumi aqutsisunit oqaaseqaataajunnartut.

*§ 8-mut*

§ 5 malillugu peqqinnissaqarfiup peqqissutsimut tunngatillugu sulinera pillugu maalaaruteqarnissamut ukiunik marlunnik piffissaliussaq § 5-imut siunnersuummi aalajangiunneqarpoq. Ukiunik marlunnik piffissaliineq piffissamiit maalaaruteqartup pissutsinik maalaarutigineqarsinnaasunik ilisimasaqalerneraniit imaluunniit ilisimasaqarfigilersimasussaagaluaniit naatsorsorneqassaaq. Aammattaaq maalaarutip tunniunneqarnissaanut ukiunik tallimarluinnarnik piffissaliisoqarpoq, taannalu pissutsip maalaarutigineqartup ullormi pineraniit naatsorsorneqarluni. Taamaalilluni ukiunik tallimanik piffissaliineq napparsimasup pissutsinik maalaarutigineqartunik qanoq ilinerani ilisimasaqalerneranut attuumassuteqanngilaq. Maalaaruteqarnissamut piffissaliussatut taaneqartut saneqqunneqarsinnaanngillat.

Piffissaliussat inatsisit atuuttut assigai.

*§ 9-mut*

Imm. 1-imut

Peqqinnissaqarfiup kiffartuussineranut il.il. naammagittaalliuutit pillugit kaajallaasitaq nr. 13, 19. december 2002-meersoq malillugu “kiffartuunneqarneq pillugu naammagittaalliuutit”-nik taaneqartoq periarfissaareersoq *§ 9*-mik siunnersuutikkut ingerlateqqinneqarpoq.

Peqqinnissaqarfimmi sulinivik (sullissineq) aamma § 5-imut siunnersuummi ilaanngitsoq pillugu napparsimasut maalaarsinnaanerannut siunnersuut periarfissiivoq. Peqqinnissamut tunngasutigut suliarinninnermut aalajangersimasumut tunngasut maalaarutit pinnagit, kisianni pissutsit allat katsorsartinnermut attuumassuteqartut pineqarlutik. Assersuutigalugu sullissinerup pitsaassusaa, matumani assersuutigalugu najukkami pissutsit, nerisaqarneq aamma eqqiaaneq imaluunniit peqqinnissamut tunngasutigut sullissisut pissusilersornerat pillugit maalaaruteqarnerit aalajangersakkami ilaapput.

Katsorsaavimmi nalinginnaasumik utaqqisarnerit pillugit maalaarutit aallaaviatigut "sullinneqarnermut maalaarutinut" ilaapput. Taamaattorli § 5-imut siunnersuut malillugu Nunatsinni Nakorsaaneqarfiup naliliinermini katsorsaanerup ingerlanerani utaqqinerit namminermi peqqinnissamut tunngasutigut sunniuteqarsimanersut imaluunniit sunniuteqarsimasinnaagaluarnersut tamatumalu malitsigisaanik peqqinnissaqarfimmi peqqinnissamut tunngatillugu suliatigut sulinermi pitsaassuseq nalinginnaasumik akuerisaq malinneqarsimanersoq pillugu isummersinnaavoq. Suliani ataasiakkaani tamatigut aalajangersimasumik naliliisoqartassaaq.

Katsorsaariaatsimut aalajangersimasumut neqeroorutigineqarneq ajortumut maalaarutit nalinginnaasunut aamma sullissinerup pitsaassusaanut politikikkut aalajangersarneqarsimasumut tunngassuteqarput taamaattumillu taaguummut “sullinneqarnermut maalaarutit”-nut ilaanatik. Katsorsaariaaseq Kalaallit Nunaanni neqeroorutigineqanngippat napparsimasorli Danmarkimi katsorsartinnissamut innersuunneqarsimasussaagaluarluni, taava § 5-imut siunnersuut malillugu katsorsaanerup ingerlarnga aalajangersimasoq pillugu maalaarummik Nunatsinni Nakorsaaneqarfiup naliliinermini tamanna namminermi peqqinnissamut tunngasutigut sunniuteqarsimanersoq imaluunniit sunniuteqarsimasinnaagaluarnersoq tamatumalu malitsigisaanik peqqinnissaqarfimmi peqqinnissamut tunngatillugu suliatigut sulinermi ataatsimut isigalugu pitsaassuseq nalinginnaasumik akuerisaq malinneqarsimanersoq pillugu isummersinnaavoq. Suliani ataasiakkaani tamatigut aalajangersimasumik naliliisoqartassaaq.

Imm. 2-mut

Oqaatigineqarpat maalaarut peqqinnissaqarfimmi qullersanut nassiunneqartoq, tamanna ersersitsivoq maalaarut aqutsisunit akisussaaffigineqartumik suliarineqassasoq, kisianni nalinginnaasumik suliamik suliarinninneq illup iluani suliakkiissutigineqarsinnaavoq. Oqartussaasut aaqqissuussaanerata maannakkut ataani sullissineq pillugu maalaarutit Peqqissutsimut Aqutsisoqarfimmi Peqqinnissaqarfiup qullersaqarfianutingerlateqqinneqartassapput.

Imm. 3-mut

Sullinneqarnermut maalaarutit ilaatigut suliamut attuumassuteqannginnissamut isumaliuutersuutit kingunerisaannik immikkoortumut arlaannaannulluunniit attuumassuteqanngitsumut tunniunneqartarnissaat naleqqunnerpaassasoq nalilerneqarpoq. Taamaattumik sullinneqarnermut maalaarutit Nunatsinni Nakorsaaneqarfimmut, suliap ilisimatitsissutiginissaanut peqqinnissaqarfimmilu qullersanit suliarisassanngorlugu nassiunnissaanut isumaginnittussamut tunniunneqartarnissaat siunnersuutigineqarpoq. Maalaaruteqartup allakkatigut maalaarutini katsorsartiffimminut imaluunniit peqqinnissaqarfimmi qullersanut toqqaannartumik nassiuppagu, naatsorsuutigineqartariaqarpoq, maalaaruteqartup kissaatigigaa suliaq oqartussaasumit pineqartumit Nunatsinni Nakorsaaneqarfiup ataqatigiissaarneqanngitsumik suliarineqassasoq. Allakkatigut maalaarutit, maalaaruteqartup toqqaannartumik katsorsartiffimminut imaluunniit peqqinnissaqarfimmi qullersanut nassiussai, taamaasillutik oqartussaasumit pineqartumit suliarineqassapput. Nunatsinni Nakorsaaneqarfiup peqqinnissaqarfimmi pissutsinut ataatsimut isiginnissinnaaneranik attassiinnassappat, oqartussaasunut, maalaarummik tigusaqartunut pisussaaffimmik tunngavissiisoqarpoq, Nunatsinni Nakorsaaneqarfiup maalaarutit pillugit ilisimatinneqassasoq. Suliat kiisalu iluaqutissat eqqarsaatigalugit oqaatsit atorlugit imaluunniit oqarasuaatikkut maalaaruteqarnerit ilisimatitsinissamut pisussaaffimmut matumunnga ilanngunneqanngillat.

Imm. 4-mut

Taamaalisukkut suliamik suliarinninnissap qaammatinik pingasunik piffissalerneqarnissaa siunnersuutigineqarpoq. Suliamik suliarinninneq allakkatigut akissuteqarnikkut imaluunniit oqaatsit atorlugit imaluunniit oqarasuaatikkut maalaaruteqartumik oqaloqatiginninnikkut pisinnaavoq.

*§ 10-mut*

Imm. 1-imut

Siunnersuummi § 10, imm. 1 aqqutigalugu peqqinnissaqarfimmi peqqinnissamik suliaqartunit imaluunniit sulisunit allanit imaluunniit pisortat oqartussaaffini allani namminersortuniluunniit suliarinninnermut atatillugu ajoqusernernut Kalaallit Nunaanni pilersunut napparsimasut napparsimasunulluunniit ilaqutaasut taarsiiffigineqarnissaat periarfissaalerpoq. "Qimataasuni" qanigisat qaninnerit, aamma matumani inooqatigisatut nalunaarsorneqarsimasut eqqarsaatigineqarput imaluunniit qanigisat, taarsiiffigineqarnisamik qinnuteqaatip suliarineqarneranut inatsisigut ilumut soqutigisaqartut, soorlu assersuutigalugit kingornussisussat, ilaqutaasariaqanngitsut.

Assersuutigalugu inuup napparsimmavimmi, kigutileriffimmi, peqqinnissamut tunngasutigut sullissisumi namminersortumi imaluunniit napparsimmavik imaluunniit peqqinnissamut tunngasutigut sullissisoq namminersortoq sinnerlugu ajorunnaarsitsiniarluni iliuuseqartoqarsimanissaa taarsiiffigineqarnissamut tunngaviusumik piumasaqaataavoq.

Taamaalillutik katsorsaaviit tamarmik aalajangersakkanut ilaapput, Peqqinnissaqarfiup aqunneqarnera, aaqqissuussaanera kiisalu peqqinnissamut tunngasutigut sullissisut aamma tarnip pissusaanik ilisimasallit pillugit Inatsisartut inatsisaat naapertorlugu apeqqutaatinnagu peqqinnissaqarfiup ataani inissisimanersut, oqartussat allat ataanut inissisimanersut namminersortuunersulluunniit taakku aalajangersakkamut ilaapput.

Napparsimasunik ataasiakkaanik misissuinerit, katsorsaanerit assigisaaluunniit tamarmik, matumani pinaveersaartitsilluni iliuuseqarnerit, assersuutigalugu akiuussutissanik kapitinnerit ajorunnaarsitsiniarluni iliuuseqarnermut ilaapput. Katsorsarneqarsinnaanatik toqulersunik anniaateqartunik il.il. katsorsaanerit inatsimmi ilaapput, naak katsorsaaneq tamanna ajorunnaarsitsiunnanngikkaluartoq. Misissortinnissaq, katsorsartinnissaq assigisaanilluunniit ikiorneqarnissaq anguniarlugit inuup napparsimmavimmut, peqqinnissamut tunngasutigut sullissisumut il.il. saaffiginnissimanera aalajangersakkami ilaanissamut naammappoq.

Inuit najugaqarfik paaqqinniffiusuniittut imaluunniit peqqinnissaqarfiup avataani isumaginninnermi paaqqinniffimmiittut imaaliallaannaq inatsisartut inatsisaanni ilaanngillat. Taamaattorli najugaqarnerup nalaani peqqinnissamut tunngasutigut sullissisumit, assersuutigalugu nakorsamit namminersortumit misissuinernut imaluunniit katsorsaanernut il.il. atatillugu ajoqusernerit ilaapput.

Ajoqusernerit pulaartunik nakorsanilluunniit aamma paaqqutarinnillutik sulisunik allanik eqquisut, Inatsisartut inatsisaata atuuffiani ilaanngillat. Napparsimasup ajoquserneranut atatillugu annaasaqartariaqarsimasoq inuk alla taarsiivigineqarnani napparsimasoq taassumaluunniit qimatai taamaallaat taarsiiffigineqarsinnaapput. Taaguummi napparsimasumi naartut aamma pineqarput, taamaalillutik naartunerup nalaani erninerulluunniit nalaani ajoqusernernut taarsiiffigitinnissamut pisinnaatitaasoqarluni, matumani taarsiiffigineqarsinnaatitaanermut inatsimmi piumasaqaatit allat naammassineqarsimanissaat piumasaqaataapput. § 16 naapertorlugu angajoqqaat, ajoqusernerup kingornatigut meeqqamik toqungalluni inunngortumik annaasaqartut ajunngitsorsitinneqassapput, naartoq minnerpaamik sapaatip akunneri 22-t tamakkiisut naartuusimappat.

Taaguut ajoquserneq nalinginnaasumik taarsiinissaq pillugu malittarisassat naapertorlugit ”inuup ajoquserneratut” paasineqassaaq, aalajangersagaq taarsiissuteqarnissamut akisussaaneq pillugu inatsimmi § 1 kunngip peqqussutaatigut nr. 796, 1. oktober 1993-imi Kalaallit Nunaanni atuutilersumi kingusinnerusukkut allannguuteqartumi. Timikkut tarnikkullu ajoqusernerit, tassa imaappoq ajoqusernerit timikkut ajoqusernermut atatillugu pinngunngitsut aalajangersakkami ilaapput. Pigisat ajoquserneri pisuussutitigullu annaasat (tassa imaappoq inuup ajoqusernerata kingunerinngisaanik aningaasatigut annaasat) ilaanngillat. Napparsimasup inuttut innarligassaannginneranik kanngunarsaanerit inuup ajoquserneranik kinguneqanngitsut aamma ilaanngillat.

Siunnersuummi § 11-mi malittarisassat erseqqinnerusut malillugit katsorsaanerit il.il. malitsigisaanut taamaallaat taarsiisoqassaaq, kisianni napparsimanerup katsorsarneqartup kingunerisaanuunngitsoq ("tunngaviusumik nappaat"). § 11, nr. 1-3-mut siunnersuutip kingunerisaanik misissuinerup katsorsaanerulluunniit allatut ingerlanneqarsimaneratigut pinngitsoortinneqarsimasinnaasunut ajoqusernernut taamaallaat tunngaviatigut taarsiisoqarsinnaavoq. Tunngaviusumik nappaatip kingunerisai taamaaliornikkut pinngitsoortinneqarsinnaasimappata tamatumunnga taarsiisoqarsinnaavoq. Taamaalilluni assersuutigalugu § 11-mi, tak. § 12, imm. 1, tunngaviit malillugit nappaat eqqortumik - imaluunniit sukkanerusumik - suussusianik aalajangiisoqarsimasinnaappat napparsimasup nappaataannik kukkusumik imaluunniit kingusinaartumik suussusersinerata malitsigisaanut taarsiisoqarsinnaavoq. Taamaattoqartillugu kukkusumik kingusinaartumilluunniit nappaatip suussusersinerata kingunerisaanik "ajoqusernerup annertusineranut" taarsiisoqassaaq, assersuutigalugu tunngaviusumik nappaatip ajorseriarnera imaluunniit taassuma atuunnerata sivitsornera imaluunniit tassannga katsorsaaneq annertunerulerluni.

Tunngaviit aamma taakku malitsigisaannik iluatsinngitsumik katsorsaasoqarpat, tassa imaappoq nalinginnaasumik naatsorsuutigineqartumik ajorunnaariartorneranik kinguneqanngitsumik katsorsaasoqarsimappat tamatumunnga pisumut taarsiisoqarsinnaanngilaq.

Imm. 2-mut

Imaappat inuit misileraanermut peqataasut – apeqqutaatinnagu peqqittuunersut imaluunniit nappaateqarnersut – misileraanermut atatillugu ajoquserpata, ajoqusernerit taakkua aammattaaq aalajangersakkami matumani ilaatinneqarput. Tamanna assersuutigalugu tassaavoq misileraaneq inuup nappaataanik suussusersineranik katsorsaanermulluunniit pingaaruteqanngitsoq.

Inummik misissuinermi katsorsaanermiluunniit (nappasimasut misileraaffigineqartut) misileraasoqartillugu tamanna imm. 1 malillugu napparsimasunik nalinginnaasumik matussusiinermi ilaavoq.

Suliniut ilisimatusarnikkut siunertaqarpat, tassa imaappoq nutaanik ilisimasaqalernissaq siunertaralugu aaqqissugaasumik paasissutissanik katersisoqarpat taamaallaat aalajangersagaq malillugu misileraanertut nalilerneqarsinnaavoq. Misileraaneq imm. 1-imi pineqartuni napparsimmavimmi, nakorsami namminersortumi il.il. imaluunniit katsorsaavinni allani ingerlanneqarsimanera apeqqutaanngilaq. Napparsimmavimmit, universitetimit imaluunniit peqqinnissamut tunngasutigut sullissisumit namminersortumit akuerisaasumit toqqaannartumik akisussaaffigineqarluni misileraaneq suliffeqarfimmi namminersortumi, peqatigiiffimmi assigisaaniluunniit ingerlanneqarpat taanna ilaassaaq.

Taarsiinissaq eqqarsaatigalugu inuit misileraaffigineqartut napparsimasunit periarfissaqarnerupput, tak. § 13 (ajoqusernernut tamanut taarsiisoqassaaq, aamma pissutaasut ataqatigiinnerannut annikinnerusunik piumasaqaateqartoqartarpoq), aamma § 15, imm. 3 (inatsisartut inatsisaanni naammineq akiliutigineqartoq nalinginnaasoq inunnut misileraaffigineqartunut timillu pisataanik tunisisunut atuutinngilaq). § 1, imm. 4 malillugu nakorsaatit sunniutaannik pissuteqartunik misileraanermi ajoqusernerit taarsiivigineqarneq ajorput.

Inuit misileraaffigineqarlutik ajoqusertut sulisilluni ajoqusernermut sillimmasernissaq pillugu inatsimmi aamma sillimmasersimapput (Kalaallit Nunaanni sulitilluni ajoqusersinnaanermut isumannaarut pillugu inatsimmut nalunaarut). Napparsimasumut taarsiissutigineqartut matumunnga tapertaapput, tassami sulisilluni ajoqusernermut sillimmatip sillimasinngisaanut annaasanut taarsiisoqartarmat.

Tartumik aamma patermik peersinermi ajoqusernermut taamaallaat aalajangersakkami pineqanngillat, taamaattorli inunnit uumasunit timip pisataanik taarsersuinerit allat ineriartortinneqarsinnaasut aamma pineqarput, inuup timaanit ipiutaasanik il.il. peersinerit pillugit inatsit nr. 246, 9. juni 1967-imeersoq kunngip peqqussutaatigut 22.august 1968-imeersukkut Kalaallit Nunaanni atulersinneqartoq takuuk.

Aalersuutissamik aaversittartut aamma timip ipiutaasartaanik kiisalu atortunik uumassuteqartunik allanik tunniussisut aamma aalajangersakkami pineqarput. Timip pisataasa tunniunneqarsimasut sillimmasernerat aamma inuit peqqissut misileraaffigineqartut sillimmasernerat assigiipput.

Imm. 3-mut

Aalajangersakkap kingunerisaanik napparsimasut ajoqusernerinut taarsiinissaq pillugu malittarisassat atuutissapput, napparsimasut peqqinnissaqarfimmit akeqanngitsumik katsorsartittussatut innersuunneqarunik imaluunniit Kalaallit Nunaata avataani napparsimmavinni, klinikini il.il. katsorsartinnissamut peqqinnissaqarfimmit tapiiffigineqarunik, Peqqinnissaqarfiup sullissineri il.il. pillugit Inatsisartut peqqussutaat nr. 15, 6. november 1997-imeersoq takuuk. Inatsit alla malillugu katsorsaavimmi pineqartumi taarsiiffigineqarnissaq periarfissaassanngitsoq piumasaqaataavoq.

Oqaasertalerneratigut “akeqanngitsumik katsorsartinnissamut innersuunneqarpoq” innuttaasut nunani allaniikkallartut, assersuutigalugu feeriartut inatsisartut inatsisaat manna malillugu katsorsartissimanerminni ajoqusernermut atatillugu taarsiiffigineqarnissaminnut qinnuteqarsinnanngillat.

Imm. 4-mut

§ 10, imm. 4-mut siunnersuutikkut suliassaqarfiit sorliit peqqinnissaqarfimmiittut siunnersuummut ilaanersut pillugit nalunaarummi erseqqinnerusunik malittarisassiornissamut Naalakkersuisut piginnaatinneqarput.

*§ 11-mut*

Inatsisartut inatsisaat malillugu ajoqusernerit suut taarsiiffigineqarsinnaatitaanersut § 11-mut siunnersuutikkut aalajangersarneqarput.

Inatsit malillugu ajoquserneq taanna ajoqusernertut akuerineqassappat katsorsaanerup il.il. aamma ajoqusernerup akornanni pissutaasut ataqatigiinnerinut uppernarsaanissamut suut piumasaqaataanersut aallarniutaasumik aalajangersakkami aalajangersarneqarpoq. Nr. 1 - 4-mit takuneqarsinnaavoq ajoquserneq misissuinermut, katsorsaanermut il.il. atatillugu pisimassasoq. Aalajangersakkami aamma aalajangersarneqarpoq qanoq ilisoqarnerani napparsimasoq - imaluunniit toqusoqarnerani - taassuma qimatai napparsimasup ajoquserneranut taarsiivigineqarsinnaanersut. § 12-imi erseqqissaanernik killiliinernillu arlalinnik aalajangersagaq ilaneqarsimavoq.

Ajoqusernerup napparsimasullu misissorneqarnerata, katsorsarneqarnerata il.il. akornanni pissutaasunik pisariaqartumik ataqatigiittoqarneranik naliliinermi ajoqusernerup taamatut pilersinneqarsimasinnaanera ilimanavippat naammappoq. Tunngaviusumik nappaatip nalinginnaasumik - imaluunniit nalinginnaasuunngitsumik - ingerlanera pinnagu ajoquserneq ajorunnaarsitsiniarluni aaqqiiniarnernut tunngatinneqarsinnaaneranik naliliinermi, kisianni aamma § 11, nr. 1-3-mi pisut taaneqartut nalaanni ajoqusertoqarsimasinnaaneranik naliliinermi, imaluunniit § 11, nr. 4-mi nappaatit kingunerisaannik taaneqartut nalaani ajoqusernerup pisimaneranik naliliinermi tamanna aamma atuuppoq.

Tassa imaappoq tunngaviusumik nappaatip ingerlaneranut atatillugu kingunerlutsitsineq pissutiginagu ilimanavissumilli katsorsaaneq (imaluunniit taassuma amigaataanera) pissutigalugu napparsimasup taarsiivigineqaataasinnaasumik ajoqusersimanera pineqarpoq. Pissutaasut ataqatigiittussaammata katsorsarnerup ajoqusernerullu akornanni piffissatigut ataqatigiinneq attuumassuteqassapput, katsorsaanerli apeqqutaatinnagu kingunerlutsitsinerit ineriartorsimasut attuumassuteqarnavianngillat.

Ajoqusernermut pissutaasoqarsimanersoq qularnaatsumik aalajangerneqarsinnaanngippat ajoqusernermut pissutaasinnaasut ilimanaateqarneri nalilersorneqassapput imminnullu oqimaaqatigiissillugit. Tamatuma kingorna naatsorsuutigisariaqarpoq taamaaqataanik ilimanartoq katsorsartinnermut attuumassuteqanngitsumik ajoquserneq pilersimasoq imaluunniit ajoqusernermut pissutaasinnaasut ilimanarsinnaaneri oqaatigineqarsinnaanngippata napparsimasoq (taarsiiffiusinnaasumik) ajoqusersimassanngilaq.

Taamaattorli nalinginnaasumik kisitsisitigut paasissutissatigut misilittakkat kisiisa tunngavigalugit nalornisoorfiusut qaqutigoortumik aalajangiiffigineqarsinnaallutik. Taamatut pisoqarnerani naliliinermi pissutsit allat naleqqukkaangat ilanngunneqarsinnaanerat oqaasertaliinermi mattusimaneqanngilaq. Assersuutigalugu paasineqarpat ajoqusernermut aalajangersimasumut pissutaasinnaasumik napparsimasup katsorsarnerani erseqqissumik kukkusoqarsimappat pissutaasut piviusumik ataqatigiinneri pillugit nalornisoqarnera napparsimasumut iluaqutaasussaassaaq.

Inunnut misileraaffigineqartuni timillu pisataanik tunisisuni ajoqusernerit eqqarsaatigalugit pissutaasut ataqatigiinnerinut tunngatillugu § 13 malillugu ataatsimut isigalugu sakkukinnerusumik uppernarsaanissaq atuuppoq. § 10, imm. 2-mut aamma § 13-imut nassuiaatit takukkit.

§ 11-mi ajoqusernerit taarsiivigineqarsinnaasut killilerneri pinngitsoorneqarsinnaaneri annertusiartuaartillugit aaqqissugaapput. Atorneqartumit allaanerusumik misissuisoqarneratigut, katsorsaasoqarneratigut il.il. ingerlatsisoqarneratigut ajoqusernernut pinngitsoortinneqarsimasinnaagaluartunut taamaallaat taarsiisoqarsinnaanera aallaaviuvoq. Tamanna tunngaviatigut ajoqusernernut nr. 1-3-ni pineqartunut atuuppoq. Taakku aalajangersakkat nr. 4-mi malittarisassamik ilaneqarput, taanna malillugu pisuni aalajangersimasuni ajoqusernernut taarsiisoqarsinnaavoq, naak taakku pinngitsoortinneqarsinnaanngikkaluartut. Napparsimasup ajoqusernera taarsiivigineqarsinnaanersoq pillugu nalilersuinermi aalajangersakkami killiliinerit tulleriiaarlugit misissorneqartariaqarput.

Napparsimasoq suliamut tunngasutigut immikkut ilisimasalimmit misissorneqarnermigut, katsorsarneqarnermigut il.il. ajoquserneq pinngitsoorneqarsimasinnaagaluarnera tamannalu piviusumit aallartinneqartumit allaanerusumik misissuisoqarlunilu katsorsaasoqarnissaanik il.il. naliliisoqarsimassagaluarnersoq nr. 1 malillugu siullertut apeqqutaapput. Kalaallit Nunaanni pissutsit immikkut ittut eqqarsaatigineqarnerat naliliinermi ilanngunneqassaaq. Akissut angerneruppat nr. 1 malillugu taarsiisoqassaaq. Immikkut ilisimasalik misilittagalik tassaavoq inuk suliassaqarfimmi pineqartumi naammattumik suliatigut ilinniagaqarsimasutut nalinginnaasumik isigineqarsinnaasoq. Suliassaqarfimmi nakorsap immikkut ilinniagaqarsimasutut akuerisaasimanissaa pinngitsoorani naatsorsuutigineqanngilaq, naak tassani nakorsani amerlanertigut taamaattaraluartoq.

Nr. 1-imut akissut naaggaarneruppat apeqqut nr. 2 malillugu misissuinermi imaluunniit katsorsaanermi atorneqartuni atortuni il.il. kukkunernut imaluunniit ajoqutinut tunngatinneqarsinnaanersoq apeqqutaalerpoq, taamaalilluni atortut pissusissamittut ajoquteqarsimanngikkaluarpata ajoquserneq pinngitsoorneqarsimasinnaagaluarluni. Akissut angerneruppat immikkut ilisimasalik misilittagalik atortup kukkussuteqarsimaneranik imaluunniit ajoquteqarsimaneranik pasitsaassaqarsimanngikkaluarpalluunniit nr. 2 malillugu taarsiisoqassaaq.

Nr. 2-mut akissut naaggaarneruppat nr. 3 malillugu apeqqutigineqassaaq katsorsaanermi tekniki katsorsaariaaserluunniit alla atorlugu ajoquserneq pinngitsoorneqarsimasinnaagaluarnersoq, naak immikkut ilisimasalik misilittagalik teknikimik katsorsaariaatsimilluunniit allamik toqqaasimanissaa aalajangersarneqarsinnaanngikkaluartoq. Akissut angerneruppat nr. 3 malillugu taarsiisoqassaaq.

Nr. 3-mut akissut naaggaarneruppat apeqqut 4 malillugu apeqqutigineqassaaq piumasaqaatit erseqqinnerusut aallaavigalugit napparsimasup naammaginartumik naammagiinnarsinnaasaanit annerusumik nappaatip nassataanik ajoqusertoqarnersoq. Ajoquserneq katsorsaanermi tekniki imaluunniit katsorsaariaaseq alla atorlugu pinngitsoorneqarsinnaanngikkaluartoq akissut angerneruppat nr. 4 malillugu taarsiisoqassaaq.

Nr. 4-mut akissut naaggaarneruppat taarsiisoqarsinnaanngilaq, ajoqusertoq inuit misileraaffigineqartut timillu pisataanik tunisisut pillugit § 10, imm. 2-mi malittarisassanut ilaanngippat.

Aalajangersakkami normunut ataasiakkaanut uku oqaatigineqassapput:

Nr. 1-imut

Nr. 1-imi malittarisassami napparsimasumik misissuinermut, katsorsaanermut il.il. atatillugu kinaassusersiunngitsumik kukkunerit tamarmik pineqarput. Kukkuneq sumik kinguneqarsimanersoq apeqqutaanngilaq. Taamaalillutik kukkusumik nappaammik suussusersineq imaluunniit allamik peqquteqarluni nakorsaanikkut paasinarsisimanngitsoq aallaaveqanngitsumik katsorsaasoqarsimanera pissutigalugu kukkusoqarsimanersoq apeqqutaatinnagu ilaatigut kukkusumik katsorsaanerit suulluunniit ilaatinneqarput. Pisut paarlattuat, tassa nakorsaanikkut paasinarsisimanera aallaavigalugu katsorsaasoqarsimannginneranik pisoqarsimanera aamma ilaavoq. Katsorsaariaaseq teknikiluunniit alla kukkusoq atorneqarsimappat imaluunniit napparsimasumik nakkutiginninnermik ingerlatsinermi imaluunniit katsorsaanerup nalaani il.il. kukkusoqarsimappat tamanna aamma ilaatinneqarpoq.

Katsorsaaneq il.il. eqqarsaatigalugit peqqinnissamut tunngasutigut sullissisup aalajangersimasup kukkusutut imaluunniit sumiginnaasutut pisuutinneqarnissaa piumasaqaataanngilaq, annertunerusumik sissuernikkut pinngitsoorneqarsimasinnaalluni, tassa imaappoq ajoquserneq pinngitsoorneqarsimasinnaagaluarluni.

Suliassaqarfimmi pineqartumi Kalaallit Nunaanni pissutsit atuuttut naapertorlugit immikkut ilisimasallip misilittagallip qanoq ittup pilersinneqarnissaa naliliinermi tunngavigineqarpoq.

Taamaalilluni misissuineq, katsorsaaneq il.il. alla tulluarnerusimasinnaasoq nassuerutiginiarlugu peqqinnissamut tungasutigut sullissisup inuttut tunuliaqutaa piginnaasaalu isiginiarneqassanngilluinnarput. Akerlianik misissuinermi imaluunniit katsorsaanermi pisoq aalajangersimasoq eqqarsaatigineqassaaq, matumani avataatigut atortut atorneqarsimasut, tassanngaannartumik pilattaanerup pisariaqarnerani piffissaq, Kalaallit Nunaanni pissutsit immikkut ittut il.il. Piffissami katsorsaanermi pissutsit aalajangersimasut naliliinermi aallaavigineqassapput, kisianni nakorsaq aalajangersimasoq immikkut misilittagalimmit taarserneqarsimasinnaanera eqqarsaataasinnaalluni. Pisuni taakkunani piviusumik katsorsaanermiit allaanerusumik immikkut ilisimasalik allaanerusumik iliorsimagaluarpat taamaalilluni ajoqusernerup pinngitsoorneqarsimasinnaagaluarnera imaluunniit annikinnerusimasinnaagaluarnera naatsorsuutigineqarpat napparsimasoq taarsiivigineqarsinnaavoq.

Immikkut misilittagalik allaanerusumik iliorsimasinnaanersoq nalornissutigineqarsinnaavoq, tassami assersuutigalugu katsorsaanermik aalajangiineq nalorninartumik tunngaveqarsinnaammat imaluunniit immikkut ilisimasallit akornanni katsorsaanerup pitsaanerpaap suuneranik isumaqatigiinngitsoqarsinnaammat. Nalinginnaasumik taarsiinissamut piumasaqaataavoq ajoqusernerup pissutsini taarsiinissamut tunngavissiisuni pisimanerata ilimanarluinnarnissaa. Taamaalilluni ajoquserneq pinngitsoortinneqarsimasinnaagaluarnersoq pillugu nr. 1 malillugu naliliinermi tamanna aamma atuuppoq. Katsorsaanermi teknikinik katsorsaariaatsinilluunniit toqqaaneq pillugu aperisoqarpat pisumi tassani nalorninartumik pisoqarnerani nr. 3-mi malittarisassaq tunngavigalugu aalajangiisoqarnissaa pissusissamisuussaaq, tassani teknikip imaluunniit katsorsaariaatsip sorliup immikkut misilittagalimmit toqqarneqarnissaa naatsorsuutigineqassanersoq pingaaruteqanngimmat.

§ 11, nr. 1 malillugu aalajangiinermi Kalaallit Nunaanni pissutsit atugaasut eqqarsaatigalugit katsorsaanermi pitsaassutsit akuerisaasut pissarsiarineqarsinnaasullu eqqarsaatigineqartuaannassapput.

Nr. 2-mut

Kinaassusersiunngitsumik kukkunerit allat, tassa ajoqusernermut pissutaasoq kukkuneruppat imaluunniit atortoq sakkuluunniit allap misissuinermut, katsorsaanermut il.il. atatillugu atorneqartoq ajoquteqarpat taakku nr. 2-mi malittarisassami ilaapput. Kukkuneq imaluunniit ajoqut napparsimasup ajoquserneranut pissutaasimanersoq apeqqutaanngilaq. Assersuutigalugu teknikikkut atortuni ajoquteqarnerit malitsigisaanik misissuinermi inernerit kukkuneqarsinnaapput, tamannalu pissutigalugu kukkusumik nappaat suussuserneqarluni. Aamma sinitsitsinermi imaluunniit pilattaanermut atatillugu atorneqartut atortut sakkulluunniit ajoquteqarsinnaapput, kukkusumik atorneqarsinnaapput, isasoorsinnaapput assigisaanilluunniit ajoqusernermik kinguneqartitsisinnaallutik. Aammattaaq apeqqutaanngilaq atortup sakkulluunniit ajoquteqalerneranut pissutaasoq aaqqissugaanerata imaluunniit sananeqaataani kukkusoqarsimanera imaluunniit taassuma atornissaanut naammanngitsumik ilitsersuuteqarnera, aserfallatsaaliorneqarsimannginnera allaluunniit. Kukkuneq napparsimmavimmi sulisuniit imaluunniit taamatut isumaginnittuniit allaniit, imaluunniit atortup aalajangersimasumik atorneqarneranut nakorsaanermi sullissisumiit nalinginnaasumik imaluunniit immikkut ittumik nakkutilliinermut atatillugu paasineqarsimanersoq imaluunniit paasineqartariaqarsimagaluarnersoq taarsiivigitinnissamut aamma apeqqutaanngillat.

Misissuinermi, katsorsaanermi assigisaaniluunniit atorneqartut atortut, sakkut il.il. atorneqartut taamaallaat malittarisassami ilaapput. Atortuni imaluunniit aaqqissuussinerni allani, assersuutigalugu nalinginnaasumik illup aaqqissugaanerani, elevatorimi il.il. kukkunerup imaluunniit ajoquteqarnerup malitsigisaanik ajoqusertoqarpat nr. 2 malillugu taarsiisoqarsinnaanngilaq. Taamatulli ajutoornerit § 12, imm. 2-mi malittarisassaq naapertorlugu pisut ilaat taarsiivigineqarsinnaapput.

Tunisassiamut akisussaaneq pillugu malittarisassat malillugit arlaata akisussaatinneqarsinnaaneranut tunngatillugu nr. 2 malillugu taarsiivigineqarsinnaanermut apeqqutaanngilaq.

Nr. 3-mut

Nr. 3-mi malittarisassani ilaapput ajoquserneq peqqinnissamut tunngasutigut sullissisunut imaluunniit atortuni atorneqartunut tunngatinneqarsinnaanngippat tamatuma kingorna tassa imaappoq katsorsaanerup naammassereerneratigut ajoqusertoqarneranilu paasineqarsinnaammat katsorsaanermi tekniki imaluunniit katsorsaaseriaaseq alla atorneqarsimagaluarpat tamanna pinngitsoortinneqarsimasinnaagaluarluni. Tamanna isumaqarpoq katsorsaanermi tekniki imaluunniit katsorsaariaaseq alla nakorsaanikkut isiginninneq aallaavigalugu taamatoqqinnaaq naleqqutissaaq aamma sunniuteqartussaasoq. Taamaalilluni malittarisassaq nr. 1-imi malittarisassamit ingerlaqqinneruvoq, tassami immikkut ilisimasalik misilittagalik pisumi aalajangersimasumi teknikimik katsorsaariaatsimilluunniit allamik toqqaasimasinnaagaluarnerata naatsorsuutiginissaa piumasaqaataanngimmat.

Malittarisassaq taanna malillugu taarsiisoqarnissaanut piumasaqaatit tassaapput:

1. Piffissami katsorsaanerup aallartinnerani katsorsaanermi teknikimik katsorsaariaatsimillu allamik peqarnissaa, taassumalu napparsimasup Kalaallit Nunaanni immikkut ilisimasalimmut imaluunniit napparsimmavimmi immikkut suliarinnittarfimmut (allamut) innersuunneqarneratigut katsorsaanermi aalajangersimasumi atorneqarsinnaasimanissaa. Taamaalilluni piffissap katsorsaaffiusup kingorna aatsaat atorneqalersut katsorsaanissamut periarfissat eqqarsaatigineqarsinnaanngillat, imaluunniit pisumi aalajangersimasumi atorneqarsinnaasutut pissarsiarineqarsinnaanatik, napparsimasup innersuunneqarneranut imaluunniit nuunneqarnerani.
2. Katsorsaanermi tekniki katsorsaariaaserluunniit alla toqqarneqartumut naligiittutut isigineqarsinnaassasoq, tassa imaappoq nakorsaanikkut naliliineq aallaavigalugu tekniki katsorsaariaaserluunniit piviusumik toqqarneqartoq assigalugu minnerpaamik taamatut kinguneqarluartumik katsorsaasinnaassasoq naleqqutissaaq. Tamatuminnga naliliineq nakorsaanikut ilisimatusarnermik aamma piffissami katsorsaanermi misilittakkanik tunngaveqassaaq. Nr. 1-imi malittarisassamut nassuiaatit malillugit immikkoortumi tassani immikkut ilisimasallip misilittagallip naliliinera naliliinermi tunngavigineqassaaq. Immikkut ilisimasalik misilittagalik teknikip katsorsaariaatsilluunniit allap pitsaanerujussuusussaanera pissutigalugu taassuminnga toqqaasimassagaluarpat, taava tamanna nr. 1 –imi malittarisassani ilaavoq. Paarlattuanilli naliliisoqarpat, tassa malittarisassaq manna malillugu katsorsaanermi tekniki katsorsaariaaserluunniit siumut naliliinermi ajornerusutut isigineqartoq toqqarneqarsimappat taarsiisoqarsinnaanngilaq. Taamaalilluni taamatut naliliinermi ajoquserneq piviusumik pisimasoq eqqarsaatigineqassanngilaq. Allatut oqaatigalugu nakorsap katsorsaanermi atortumik imaluunniit periutsimik allamik atuinnginnissaq eqqortumik toqqarsimappagu taarsiisoqassanngilaq, misilittakkat naapertorlugit napparsimasup nappaataanik katsorsaanissamut sunniuteqannginnerussammat, naak - kingusinnerusukkut piviusumik ajoqusernermut ilisimalikkat - oqaatigineqarsinnaagaluartut teknikimik katsorsaariaatsimilluunniit allamik toqqaaneq napparsimasumut aalajangersimasumut pitsaanerusussaagaluartoq.
3. Aammattaaq piumasaqaataavoq piffissami pineqartumi, taarsiinissaq pillugu suliap aalajangiiffigisassaani, katsorsaanerup ingerlanera pillugu ilisimasat atorlugit paasineqarsinnaavoq katsorsaanermi tekniki katsorsaariaaserluunniit alla - taamaaqataa - taarsiullugu atorneqarsimasuuppat ajoqusernerup pinngitsoorsimasinnaagaluarnera ilimanarluarsinnaasoq. Ajoqusernerup pinngitsoortissimanissaanik kingornatigut naliliinermi ilaatigut napparsimasup nappaataa, allatigut ajorunnaarnissaanut pissutsit il.il. katsorsaanerup pilersinneqartup kingunerisai pillugit ilisimasat eqqarsaatigineqassapput. Pissutsit taakku piffissami katsorsaanermi teknikimik katsorsaariaatsimilluunniit toqqaanissaq pillugu aalajangiinermi allat immikkut ilisimasalimmit misilittagalimmit nassuerutigineqarsinnaaneri apeqqutaatinnagit atuupput.

Katsorsaanerup aalajangersimasup (»katsorsaanermi teknikip«),ingerlannissaanut assigiinngitsut, naligiittut periutsit akornanni toqqaasoqarnera imaluunniit katsorsaanermi tunngaviit assigiinngisitaartut akornanni, assersuutigalugu nakorsaanikkut imaluunniit pilattaanikkut (»katsorsaariaatsimik«) toqqaasoqarnera allaanerutitsinavianngitsoq matumani takuneqarsinnaavoq.

Malittarisassap ilaatigut kingunerisaanik katsorsaariaatsimik misileraasoqarneranut atatillugu ajoqusertoqarpat, naak maannamut katsorsaariaatsit pitsaanerpaat atorneqartut atorneqarsimagaluarpata ajoqusernerit pisimasussaanngikkaluartut, taava napparsimasut misileraaffigineqartut taarsivigineqarsinnaatitaassapput. Piffissami katsorsaanermi katsorsaariaatsit nalinginnaasut katsorsaariaatsimi misileraatigineqartutulli issasut (minnerpaamik) matumani piumasaqaataavoq. Katsorsaariaatsinik teknikinillu nutaanik pisoqqanillu toqqaanissamut tunngatillugu malittarisassatigut killiliisoqanngilaq.

Ajoqusernerit suut katsorsaanermi teknikimut imaluunniit katsorsaariaatsimulluunniit tunngatinneqarsinnaanerinik nalilersuinermi teknikit katsorsaariaatsilluunniit allat atorneqarsinnaasut malitsigisinnaasaattut ilimagisat eqqarsaatigineqartariaqarput. Naatsorsuutigineqartariaqarpat teknikit imaluunniit katsorsaariaaseq alla aamma napparsimasumik tamakkiisumik ajorunnaarsitsisinnaanngitsoq tassunga atatillugu ajoquserneq teknikip katsorsaariaatsilluunniit toqqarneqartup kingunerisaanik taamaallaat ajorunnaarnissamut ajornerulernermik kinguneqaannassaaq.

Eqqortumik nappaammik suussusersinnginnerup kingunerisaanik ajoqusernerit nr. 3-mi malittarisassami ilaannginnerat oqaatigineqassaaq. Nappaammik suussusersiineq amerlasuutigut ingerlaavartumik suliarineqartarmat nappaammik suussusersinerup kingorna nalilersornissaa tulluanngitsoq nalilerneqarpoq.

Nr. 4-mut

Nr. 3-mi malittarisassaq malillugu kingornatigut nalilersuisoqareeraluartorluunniit misissuinermi katsorsaanermilu ajoqusernerit assigiinngitsut pinngitsoortinneqarsinnaanngitsut nr. 4-mi malittarisassami ilaapput. Malittarisassami siunertaavoq nr. 1-3-mi malittarisassani ilaasinnaanngitsunik napparsimasut ajoqusernerannik ilanngussinissaq, taamaattorli napparsimasup taarsiiffigineqarnani ajoqusernerminik naammaginniinnarnissaanik naammaginartinneqarnani. Siullermik ajoqusernerup ilungersunartuunerata aappatigullu napparsimasup tunngaviusumik nappaataata ilungersunartuunerata aamma tunngaviusumik nappaatip misissornerata, katsorsaaneqarnerata pissusissamisoortumik naatsorsuutigineqarsinnaasullu malitsigisaasa akornanni naapertuuttoqannginnera.

Nappaatip nassatai suusinnaasulluunniit, matumani aseruuttoornerit, ilimanarluinnartumik misissuinernik katsorsaanernilluunniit peqquteqartut aalajangersakkami ilaapput. Nappaatip nassatai, tassunga ilanngullugit aseruuttoornerit tunngaviusumik nappaammik taassumalu atugaaneranik pissuteqartut misissuinernut katsorsaanernulluunniit attuumassuteqanngitsut taarsiivigitinnissamut pisinnaatitaaffeqanngillat, taakku nr. 1-3-mi malittarisassani ilaanngippata.

Aalajangersakkap atuuffiani killiliinermi pingaaruteqartumi nappaatip nassataata ilungersunartuunera napparsimasup naammagiinnarsinnaasaanit annertunerussasoq piumasaqaataavoq. Nappaatip nassataa namminermi napparsimasumut ilungersunartuunera naammanngilaq. Nappaatip nassataata ilungersunartuunera napparsimasup tunngaviusumik nappaataata qanoq ittuuneranut, ilungersunartuuneranut allatigullu peqqinnikkut qanoq inissisimaneranut sanilliunneqassaaq. Tunngaviusumik nappaat katsorsarneqarnani annertuumik innarluuteqalersitsisinnaappat imaluunniit napparsimasoq toqusinnaalluni aamma taassuma katsorsarneranut atatillugu nappaatip nassatarisinnaasai ilungersunartuusinnaaneri aamma akuerineqartariaqarput. Tunngaviusumik nappaat katsorsarneqarnani annertuumik innarluuteqalersitsisinnaappat imaluunniit napparsimasoq toqusinnaappat taassuma katsorsarneranut atatillugu nappaatip nassatarisinnaasaasa ilungersunartuusinnaanerat aamma akuerineqartariaqarput. Nappaatip nassatarisinnaasai napparsimasup suut akuerineqartariaqarnersut pillugit naliliinermi misissuinermut katsorsaanermullu tunngatillugu pissutsit erseqqinnerusut, matumani ilaatigut piffissaq pissutigalugu nalinginnaasumit annertunerusumik ilungersunartorsiortariaqalersinnaaneq eqqarsaatigineqassapput.

Tunngaviusumik nappaatip ilungersunartuunerata nappaatillu nassataata imminnut naapertuutinnginnerat suussusersiniarluni pilattaanermut (misissuilluni pilattaanernut) atatillugu erseqqissuusinnaapput, taamaammallu aalajangersakkami erseqqissumik nassuiarneqarlutik. Assersuutigalugu napparsimasup qaratsamigut tinuneqarneranik pasitsaassaqarneq pissutigalugu qalipaat erseqqissusaat iluaqutigalugu tarrarsuilluni misissuinissaq pisariaqarsinnaavoq. Ilaannikkut taamatut misissuineq qaratsakkut annertuumik ajoqusernermik aammalu napparsimasup qaratsamigut tinuneqannginneranik paasisaqarnermik kinguneqartarpoq. Taamatut ajoquserneq nr. 1-3-mi malittarisassani ilaatinneqassanngilaq, pisumili tassani taanna napparsimasup naammagisinnaasaanit annerussaaq, taamaammallu napparsimasoq nr. 4-mi malittarisassaq malillugu taarsiivigineqarnissamut pisinnaatitaalluni.

Taamaaqataanik napparsimasoq pinaveersaartitsilluni iliuuseqarnernut, assersuutigalugu akiuussutissanik kapitinnernut atatillugu taarsiivigitinnissamut nalinginnaasumik pisinnaatitaassaaq. Tamatumunnga atatillugu erseqqissarneqassaaq sunniutaasut allat nappaatip allatut pissuseqalerneratut isigineqanngimmata.

§ 11 nr. 4-mut atasoq alla nappaatip nassataa qanoq akulikitsigisumik nalinginnaasumik atuutilersinnaaneranut tunngasuuvoq, pisut ataasiakkaat nappaatip nassatai qanoq annertutigisumik atuutilersinnaaneranut ataqatigiissillugu isigineqassaaq. Misissuinermi katsorsaanermiluunniit aalajangersimasumi nappaatip nassataa pineqartoq nalinginnaasumik aarlerinartuunerata annertusiartornera naapertorlugu napparsimasup taarsiivigineqarnani naammagiinnarsinnaasariaqassavaa. Nappaatip nassatarisinnaasaanut pineqartumut tunngatillugu nakorsap ilisimatitsisimanera apeqqutaanngilaq, taamaattorli nakorsap ilisimatitsisussaatitaanerani ilaanngitsut, tassa nappaatip nassatarisinnaasai qaqutigoorluinnartut aalajangersakkami nappaatip nassatarisai taamaattut ilaakkajuttarput. Nappaatip nassataa pineqartoq qaqutigoortoq pillugu kisitsisitigut paasissutissat tunngavigalugit aalajangersimasunik killiliisoqarsinnaanngilaq, napparsimasulli suna naammagiinnarsinnaanera pillugu naliliinermi akulikissuseq ilaassaaq, tassami aarlerinartuunera ima annikitsigisutut isigineqartariaqassaaq taassuma eqqarsaatiginissaanut tunngavissaqarnani.

Tamatumunnga pissutaavoq naliliinermi immikkoortut taakku marluk - nappaatip nassataa ilungersunartoq taassumalu qaqutigoortuunera allatigulluunniit naatsorsuutiginngisamik iluseqarnera - ajoqusernerup napparsimasup naammagiinnarsinnaasaanit annertunerunera pillugu naliliinermi nalinginnaasumik ataatsimoortumik nalilerneqassammat. Tunngaviusumik nappaatip nappaatillu nassataata akornanni annertuumik naapertuuttoqanngippat taassuma qaqutigoortuunissaanut piumasaqaat sakkukillisinneqarsinnaavoq. Assersuutigalugu nappaammik suussusersiniarluni pilattaanermut taaneqartumut taama pisoqarsinnaavoq, taamaattorli katsorsaanermi ajoqusernerit, tassani nalinginnaasumik pilattaanerit annertoorujussuarmik ajoqusiinermik kinguneqartut eqqarsaatigineqarsinnaapput. Paarlattuanik qaqutigoorluinnartoq, immaqalu manna tikillugu ilisimaneqanngitsoq nappaatip nassataa pineqarpat nappaatip nassataata ilungersunartuunissaanut piumasaqaat sakkukillisinneqarsinnaavoq.

*§ 12-imut*

§ 12-imut siunnersuummi § 11-mi ajoqusernerit taarsiivigineqarsinnaasut killilersornerinut tunngatillugu arlalinnik erseqqissaasoqarlunilu killiliisoqarpoq.

Kukkusumik nappaammik suussusersiineq imm. 1-imi pineqarpoq ajutoornerillu imm. 2-mi pineqarlutik.

Imm. 1-imut

Napparsimasup nappaataa eqqortumik suussusersineqarsimannginnera pissutigalugu ajoqusersimaneranut § 11 nr. 3-mi malittarisassaq atorneqannginnissaa pillugu § 12, imm. 1-imut siunnersuummi aalajangersarnissaa siunertaavoq. Nappaammik suussusersiinermi kukkuneq taarsiivigitinnissamut pisinnaatitaaffiuvoq, immikkut ilisimasalik misilittagalik eqqortumik nappaammik suussusersiisinnaasutut naatsorsuutigineqarsinnaappat imaluunniit pissutsini atugaasuni piffissami siusinnerusukkut taamaaliorsinnaasimappat. Taamaaqataanik atuutissaaq teknikikkut atortuni il.il. misissuinermi atorneqartuni kukkunerit ajutoornerilluunniit malitsigisaanik kukkusumik misissuinermi inernerit assigisaaluunniit pissutigalugit kukkusumik nappaammik suussusersisoqarpat. Pisuni taakkunani eqqortumik nappaammik suussusersiisoqannginnerata imaluunniit piffissaagallartillugu suussusersineqannginnerata malitsigisaanik taarsiisoqassaaq, tamanna tunngaviusumik nappaat ajorseriarpat imaluunniit katsorsaanerup ingerlanera sivitsorpat imaluunniit pisariunerulerpat. "Piffissaagallartillugu" tunngaviusumik nappaatip ineriartornera pineqarpoq.

Akerlianilli nappaatip suussusersinerata kingornatigut naliliiffigineqarnissaa aalajangersakkami mattunneqanngilaq. Katsorsaanerup aallartinneqareernerata naammassineqareernerataluunniit kingorna, assersuutigalugu pilattaareernermi – allaat immikkut ilisimasalik misilittagalik – eqqortumik nappaammik suussusersisimaguni, taava siusinnerusukkut nappaatip suussusersineqarsimannginneranut taarsiisoqassanngilaq.

§ 11, nr. 4-mi malittarisassaq kukkusumik nappaammik suussusersiinermut attuumassuteqanngilaq. Suussusersineqartup malitsigisai ilaanngillat, akerlianilli ilaatigut suussusersinissaq siunertaralugu pilattaanermi ajoqusertoqarpat.

Imm. 2-mut

Imm. 2-mi malittarisassami ajoqusernerit § 11, imm. 2 naapertorlugu taarsiiffigineqarsinnaasut ilaatigut erseqqissaaffiginissaat siunertaavoq.

Atortutigut ajutoorneq assigisaalluunniit pissutaanngikkaluartut ajutoortoqarsinnaavoq, assersuutigalugu napparsimasoq innanngavimminit innammavimmut aallamut nuunneqarnermini ajoqusersinnaavoq. Ajoqusernerit taamatut ittut matussusiinissamit nalinginnaasumik ilaatinneqarneq ajorput, paarlattuanilli § 11, imm. 2-mut ilaasunut ajoqusernerni aalajangersagaq malillugu taarsiisoqarsinnaavoq, nalinginnaasumik taarsiisoqarnissaanut piumasaqaatit naammassineqarsimappata, kiisalu ajoquserneq katsorsartinnermut tassunga attuumassuteqarluni pisimappat.

Ajoqusernerit katsorsartinnermut attuumassuteqavillutik pisimanngitsut soorlu assersuutigalugu uffarnermi orlunerit imaluunniit assigisaat, taarsiissuteqarnissamut maleruaqqusat nalinginnaasut naapertorlugit suliarineqassapput aamma taamaattumik Inatsisartut inatsisaannut matumunnga attuumassuteqanngillat.

*§ 13-imut*

Malittarisassap kingunerisaanik inuit misileraaffigineqartut timillu pisataanik tunisisut taarsiivigitinnissamut pisinnaatitaapput, § 11-mi piumasaqaatit naammassineqanngikkaluarpataluunniit. Taamaalilluni ajoqusernernut pinngitsoorneqarsinnaanngitsunut aamma taarsiisoqassaaq, § 11, nr. 4-mi piumasaqaatit naammassineqanngikkaluarpataluunniit. § 15, imm. 3, malillugu aamma ajoqusernerni taakkunani inatsimmi nammineq akiliutigineqartussat atuutinngillat. Taamaattorli ajoqusernerit soqutaanngitsutut isineqarsinnaasut soorlu aaversereernikkut tilluusarnerit ullualunnguit qangiunnerini ersigunnaartartut, Nunatsinni Nakorsaaneqarfimmi misissuinermi itigartinneqariissapput.

Taamaalilluni misileraanerup ajoqusernerullu akornanni pissutaasut ataqatigiinnerinut uppernarsaanissamut piumasaqaat § 11-mi nalinginnaasumik piumasaqaatinut naleqqiullugu sakkukinnerulerpoq. Ajoquserneq misileraanermik pissuteqarpat tassani pissutaasumut ataqatigiinnerit aalajangersimasut pillugit nalornissutaasut suulluunniit ajoqusertumut iluaqutaassapput. Taamaalilluni ajoquserneq nammineq pissutsinik allanik peqquteqarsinnaappat imaluunniit ajoqusernermut pissutaasinnaasut ilimanarsinnaanerinik naliliinissaq ajornarpat taarsiivigitinnissamut pisinnaatitaaffeqarpoq.

*§ 14-imut*

§ 14-imut siunnersuummi inatsit malillugu taarsiivigitinnissamut pisinnaatitaaneq pillugu napparsimasunut paasissutissiinissamut pisussaaffik eqqunneqarpoq. Pisussaaffik peqqinnissamut tunngasutigut sullissisunut tamanut, sulinerminni ajoqusernernik, inatsit malillugu taarsiivigitinneqarnissamut pisinnaatitaaffilittut naatsorsuutigineqartunik ilisimasaqalersunut atuuppoq.

Ajoquserneqartunut pineqartunut paasissutissiineq misissuiffiusumik imaluunniit katsorsaanerup ingerlanneqarfianik il.il., inatsit malillugu taarsiivigineqarnissamut pisinnaatitaaffeqartumik ajoqusertoqarsimaneranik paasisaqarfiusumik nalilersueqqissaarnermik tunngaveqartariaqassaaq. Paasissutissiinerup qanoq iluseqarnissaanut piumasaqaateqanngilaq, kisianni allakkatigut pinissaa naleqquttutut nalilerneqarpoq. Paasissutissiinissamut pisussaaffik naammassineqarsimassanngilaq paasissutissiineq misissuineq, katsorsaaneq assigisaaluunniit aalajangersimasoq sioqqullugu tunniunneqarpat.

§ 14-imi pisussaaffiup kingunerisaanik kinaluunniit peqqinnissamut tunngasutigut suliaqartoq maalaaruteqarnissamut taarsiivigineqarnissamullu periarfissat pillugit paasissutissiissaaq. Inuk akuerisaanersoq imaluunniit akuerisaannginnersoq apeqqutaatinnagu aamma inuk peqqinnissamut tunngasutigut akuerisaasumut akisussaasumut sulisuunera apeqqutaatinnagu tamanna atuuppoq. Tamanna isumaqarpoq nunaqarfinni inuit, peqqinnissamut tunngasutigut katsorsaanermik ingerlataqartut aalajangersakkami tassani periarfissat pillugit paasissutissiissasut - aamma nunap immikkoortuani peqqissaasumut imaluunniit nakorsamut akuerisaasumut akisussaalluni sulinera apeqqutaatinnagu.

Paasissutissiinissamut pisussaaffimmik unioqqutitsineq pillaanermik kinguneqartinneqarsinnaavoq aammalu Peqqinnissaqarfimmi napparsimasut maalaaruteqartarfianut imaluunniit Peqqinnissaqarfimmi Aalajangiisartunut suliassanngortinneqarsinnaalluni.

Imm. 2-mut

Aalajangersagaq paasissutissiinissamut pisussaaffik pillugu malittarisassanik erseqqinnerusunik Naalakkersuisut aalajangersaasinnaanerannut, tassunga ilanngullugu sulisunut assigiinngitsunut akisussaaffiit immikkoortiterinissaannut periarfissiivoq.

*§ 15-imut*

Siunnersuummi ajoqusernernut §§ 10-12-mut ilaasunut taarsiinerit taarsiinissamut akisussaaneq pillugu inatsimmi, kunngip peqqussutaatigut nr. 796, 1. oktober 1993-imeersukkut Kalaallit Nunaannut atulersinneqartumi, kingusinnerusukkut allannguuteqartumi malittarisassat malillugit annertussusilerneqassasut aalajangersarneqarpoq. Tunngavik taanna nammineq akiliummik aalajangersaanermik, imm. 2 aamma 3 takukkit, aamma allat sinnerlugit taarsiiffigineqarnissamik piumasaqaatip matussuserneqannginnissaanut naleqqussarneqarpoq, imm. 4 takuuk, § 16 naapertorlugu meeqqap toqunerani angajoqqaat ajunngitsorsitinneqartassasut, aamma piffissamut suliap aalajangerneqarfiani taarsiiviginnissutit aamma ajunngitsorsiat amerlassusai naleqqussarneqartassasut kiisalu erniaqartinneqassallutik, suliap naammassineranit sapaatip akunneri 5 qaangereernerisigut aningaasat akiliutigineqarpata, tak. §§ 17-18.

Imm. 1-imut

Imm. 1-mi malittarisassami taarsiinerup aamma inuup ajoquserneranut ajunngitsorsiassanik imaluunniit pilersuisumik annaasaqarnermut il.il. aalajangersaanermi Danmarkimi taarsiinissamut akisussaaneq pillugu inatsimmi malittarisassat atorneqassapput. Danmarkimi taarsiinissamut akisussaaneq pillugu inatsit kunngip peqqussutaatigut nr. 796, 1. oktober 1993-imeersukkut, kingusinnerusukkut allannguuteqartukkut Kalaallit Nunaannut atulersinneqarpoq.

Taamaalilluni taarsiinerit assigiinngitsunullu ajunngitsorsiassat, tassa ajorunnaarnissamut aningaasartuutit allallu annaasat, sulinermi iluanaarutissat annaaneqarneri, anniarneq, ataavartussamik ajoquteqalerneq, inuussutissarsiorsinnaanerup annaaneqarnera, pilersuisumik annaasaqarneq ilisinermilu aningaasartuutit annertussusilerneri pillugit malittarisassat siullertut atuupput.

Tulliatut taarsiinissamut akisussaaffik pillugu inatsimmi innersuussinerup malitsigisaanik, taarsiinerit allatigullu taarsiinerit ataqatigiissinnissaat pillugu malittarisassat, assersuutigalugu isumaginninnikkut pisartakkat inuttullu sillimmasiinerit, taamaaqataanik napparsimasup ajoqusernera pillugu taarsiinissamut annertussusilernerani atorneqassapput.

Tamatuma saniatigut § 10-mi ajoquserneq pillugu taaguutip malitsigisaanik napparsimasup ajoqusernerata kingorna inissisimanera napparsimanerup ingerlarnganut nalinginnaasumut, tassunga ilanngullugit pisarialimmik katsorsarneqarnerup nalinginnaasumik kingunerisaanut tamatigut sanilliunneqartassapput. Ajoquserneq - taamaalillunilu aamma taarsiineq - taakku taamaallaat akornanni nikingassutaasuuvoq. Assersuutigalugu napparsimasup ajoqusernerata kingorna napparsimasup inuussutissarsiorsinnaassusia 75 pct.-imik apparsimappat, kisiannili napparsimanerup katsorsaanerullu pisariaqartup nalinginnaasumik malitsigisaanik inuussutissarsiorsinnaassutsip 50 pct.-imik apparsimanissaa naatsorsuutigineqarpat taamaallaat napparsimasup ajutoortup inuussutissarsiorsinnaassutsimut annaasaanut 25 pct.-iusumut taarsiisoqassaaq.

Imm. 2-mut

§ 15, imm. 2-mi siunnersuutigineqarpoq, taarsigassarsiat ajunngitsorsiallu tunniunneqassasut, nammineq tapiissutit nalunaarummi sukumiinerusumik aalajangersarneqartut naleqqussareernerisigut. Nammineq tapiissutit taakku naatsorsuutigineqarput 8.305 kr.-iussasut (2023-mi annertussuseq) taarsigassarsiat imaluunniit ajunngitsorsiat akiligassartavii ilanngaatigalugit. Naatsorsuutigineqarpoq nammineq tapiissutit suliani tamani ilanngaatigineqartassasut, ataatsimut taarsigassarsiat aamma ajunngitsorsiat 8.305 kr.-uppata imaluunniit amerlaneruppata, taamaattorli tak. § 15, imm. 3.

Taarsiinissaq pillugu suliap ingerlaneranut assersuut qulaani nassuiarneqartutut nalunaarummik saqqummiussisoqarpat:

Napparsimasup taarsiissutisiassai 5.000 kr.-inut naatsorsorneqarpata, napparsimasup taarsiissutisiassani tigussanngilai, tassa taarsiineq tamarmiusoq nammineq akiliutinit 8.305 kr.-init annikinnerummat.

Napparsimasup taarsiissutisiassai 12.000 kr.-inut naatsorsorneqarpata, napparsimasup taamaallaat 3.695 kr.-t tigussavai. (taarsiissutit 12.000 kr.-t, nammineq akiliutit ilanngaatigineqartut 8.305 kr.-t, katillugit 3.695 kr.)

Nammineq akiliutit suliami ataatsimi ataasiaannarlutik ilanngaatigineqassapput namminerlu akiliutit 8.305 kr.-t qaangernerini taarsiissutit siulliit tunniunnerini ilanngaatigineqassallutik.

Imm. 3-mut

Imm. 3-mi malittarisassaq inunni misileraaffiusuni timillu pisataanik tunisisuni eqquisuni ajoqusernerni nammineq akiliutit pillugit ilaatitsinngilaq. Taamaalilluni pisuni taakkunani taarsiinissamut akisussaaneq pillugu inatsimmi malittarisassat malillugit tamakkiisumik taarsiinissaq ajunngitsorsiassallu uuttorneqassapput.

Imm. 4-mut

Imm. 4-mi malittarisassami erseqqissarneqarpoq napparsimasunut taakkulu qimataannut taamaallaat taarsiisoqarsinnaasoq, nalinginnaasumilli taarsiinissamut inatsisini malittarisassat malillugit napparsimasup ajoqusernera pissutigalugu piumasaqaateqarsinnaasunuunngitsoq. Ullormusiassat imaluunniit napparsimanersiutit akilerneqarnerinut sulisitsisumut akiliisimanermut ajunngitsorsiassat pillugit malittarisassat pingaartumik malittarisassamut pingaaruteqarput. Taamaalillutik piumasaqaatit taamaattut matussuserneqanngillat.

Imm. 5-imut

Imm. 5-imi inatsisip aalajangersarpaa, taarsiivigitinnermi nammineq tapiissutit ilanngaatigineqarpata, aningaasat naleqqussarnera, piffissami Napparsimasunut Taarsiisarfiup aalajangiinerani atuuttoq atorneqassasoq, tak. § 25, imm. 4. Matumuuna eqqarsaatigineqassaaq, nammineq tapiissutit ukiumoortumik naleqqussarneqartarnissaat, erseqqissarneqarporlu, piffissaq Napparsimasunut Taarsiisarfiup aalajangernera, nammineq tapiissutissat annertussusaannut aalajangiisuummat.

Imm. 6-imut

Aalajangersakkatigut sulinermit isertitassaraluanik taarsiivigitinnissamut aammalu sulisinnaajunnaarneq pissutigalugu anniarnermut ajunngitsorsiassat tunniunnissaanut piffissamik sivikinnerpaaffissaliinissamut, sivisunerpaamilli qaammatinik pingasunik piffissaliinissamut Naalakkersuisut piginnaatinneqarput.

Assersuutigalugu qaammatinik marlunnik sivikinnerpaamik killiliisoqarnissaa aalajangersaaffigineqarpat anniarnerni sulitilluni aningaasarsianut annaasanut ajunngitsorsianullu taarsiissuteqartoqarsinnaanngilaq, matumani ajoquserneq piffissami qaammatinik marlunnik sivikinnerusumi sulisinnaajunnaarnermik napparsimanermilluunniit kinguneqarsimappat.

Imm. 7-imut

Naalakkersuisut nammineq tapiissutissanik nalunaarutiginnillutik malittarisassanik saqqummiussisarput, maannakkuugallartoq 8.305 kr.-ussasut naatsorsuutigineqarput (2023-mi annertussuseq) ukiumoortumik naleqqussarneqartartunik. Tamanna naleqqussarneqassaaq nalunaarummi, suliassaqarfimmi ilisimasat annertusiartortillugit pissutsinut naleqqussarsinnaaneq eqqarsaatigalugu.

*§ 16-imut*

Imm. 1-imut.

§ 16-imi aalajangersakkap qulakkeerpaa, angajoqqaat, misissugaritinneq, katsorsartinneq imaluunniit assingusumik katsorsaaviup akisussaaffigisaanik ajoqusernerup kingunerisaanik meeqqamik 18-it ataallugit ukiulinnik annaasaqarsimasut, tamatuma kingunerisaanik ajunngitsorsiassanik tunineqarsinnaasut. Siunnersuutigineqarpoq, ajunngitsorsiat 184.500 kr.-inut aalajangiunneqassasut (2023-mi annertussuseq), annertussuseq tamanna Danmarkimi annertussutsip naligaa. Ajunngitsorsiat meeqqamut angajoqqaatut akisussaassuseqartumut imaluunniit akisussaassuseqartunut tussapput. Ajunngitsorsinissamut pisinnaatitaaffik, pisuni napparsimasup ajoqusernermini toquneranit, aamma napparsimasup ajoqusersimanermi kingunerisaanik toquneranit pisassaaq.

Ajunngitsorsinissamut pisinnaatitaaffimmut piumasaqaataavoq, ajoquserneq, inatsimmi kapitali 3-mi ilaassasoq.

Imm. 2-mut

Aalajangersakkami erseqqissarneqarpoq, meeqqamik paasineqassasoq meeraq uumalluni inunngortoq kiisalu meeraq toqungalluni inunngortoq, naartuneq minnerpaamik sapaatip akunnerini 22-ni tamakkiisuni naartuusimappat. Aalajangersakkap immikkoortuata aappaata qulakkeerpaa, ajunngitsorsiat tunniunneqarsinnaasut pisuni, meeqqap toqungalluni inunngornerani, ass. iltikilliorneq takunngitsoorneqarsimappat taamaattumillu meeraq piffissaq eqqorlugu inunngortinneqarsimanani. Naartuneq sapaatip akunneri 22 ataallugit sivisussuseqarsimappat naartuup katannera pineqarpoq, tamannalu ajunngitsorsinissamut pisinnaatitaaffiliinngilaq.

Imm. 3-mut

Siunnersuutigineqarpoq imm. 2-mik aalajangersarneqassasoq, ajunngitsorsiat ataasiaannarlutik tunniunneqarsinnaasut. Angajoqqaatut oqartussaaneq ataatsimoorunneqarpat, ajunngitsorsiat affarmut avillugit tunniunneqassapput. Angajoqqaaq ataasiinnaq meeqqamut angajoqqaatut oqartussaasuuppat, ajunngitsorsiat tamakkiisumik tassunga tunniunneqassapput.

Imm. 4-mut

Imm. 1-imi ajunngitsorsiat annertussusaat imm. 4-mi siunnersuutigineqartup malittarisaanik ukiumut ataasiarlutik naleqqussarneqartassapput, tak. procenti aaqqiissutissaq aamma maannakkorpiaq aningaasarsiat pillugit Inatsisartut inatsisaat. Tamatuma kingorna aningaasat saqqummiunneqartut 500 koruuninut avinneqarsinnaasunut qaninnernut akunnaallilerneqassapput. Naleqqussaaneq piffissami naleqqussaaffiusumi akunnaalliliineq sioqqullugu annertussuseq atuuttoq tunngavigalugu pissaaq.

Aalajangersakkap imaraa, § 16 naapertorlugu ajunngitsorsiat naleqqussarneqartassasut, inatsimmi taarsiiviginninnissamut aamma ajunngitsorsianut annertussutsit allat tunngavii malillugit, tak. § 17.

*§ 17-imut*

§§ 17-18-imi aalajangersakkat taarsiiviginninnerit aamma ajunngitsorsiat annertussusaannik naleqqussaaneq aamma ernialersuineq pillugu malittarisassat aalajangersarneqartut, danskit malittarisassaat naligimmagit. Pissusissamisoortutut isigineqarpoq danskit aaqqissuussaaneranni malittarisassat assiginissaat, taarsiiviginninnermut suliat Napparsimasunut Taarsiisarfimmi suliarineqarnerat eqqarsaatigalugu. Erseqqissarneqassaaq, aalajangersakkat siunnersuutigineqartut taamaallaat ajunngitsorsianut aamma taarsiiviginninnernut, Peqqinnissaqarfiup iluani napparsimasut maalaaruteqarsinnaanerat taarsiiffigineqarsinnaanerallu pillugit Inatsisartut inatsisaanni malittarisassat naapertorlugit aalajangiunneqartunut sunniuteqassammata. Aalajangersakkat taamaasillutik inatsisitigut suliassaqarfinni allani ajunngitsorsianik aamma taarsiiviginninnernik aalajangersaanermut sunniuteqassanngillat.

Imm. 1-imut

§ 17, imm. 1-imik siunnersuutigineqarpoq, taarsiiviginninnissamut akisussaaffik pillugu inatsimmi taarsiiviginninnissat aamma ajunngitsorsiat annertussusaat § 3, § 4, imm. 1, § 6, imm. 2, § 8, § 13, imm. 1, oqaaseqatigiit aappaat, aamma § 14 a naapertorlugit, kapitali 3-mi malittarisassat naapertorlugit aalajangersarneqartut, taarsiiviginninnissamut akisussaaffik pillugu inatsimmi § 15, imm. 1-imi malittarisassat naapertorlugit naleqqussarneqassasut kiisalu annertussuseq naleqqussarneqartoq, piffissami aalajangiiffiusumi atuuttoq tunngavigalugu aalajangersarneqassasut.

Aalajangersagaq siunnersuutigineqartoq qasilisoornermut aamma anniarnermut, ataavartumik ajoquteqalernermut sunniuteqassaaq, ukiumut aningaasarsiat annertunerpaamik killingat inuussutissarsiorsinnaajunnaarnermik naatsorsuinermi, inunnut inuussutissarsiorsinnaajunnaartunut taarsiiviginninnermi, ajoqusernermi 15-inik suli ukioqalersimanngitsunut, pilersuisumik, aapparisamik imaluunniit inooqatigisamik annaasaqarnermi minnerpaamik taarsiiviginninnissaq aamma aapparisamut imaluunniit inooqatigisamut qimagaasumut aningaasat nuussassat.

Aalajangersakkami siunnersuutigineqartumi ajunngitsorsiat aamma taarsiiviginninnerit qulaani allassimasut ukiumoortumik naleqqussarneqartassapput 1. januar, ukiumi aningaasaqarfiusumi pineqartumi procentimut aaqqiissutissamut 2,0 pct. ilassutigalugu, tak. procenti aaqqiissutissaq pillugu inatsit, soorlu matuma kingorna aningaasat saqqummertut 500 koruuninut agguarsinnaasunut qaninnerpaanut akunnaallilerneqartassasut, § 3, oqaaseqatigiinni siullerni annertussuseq taaneqartumi, taamaattorli 5 koruuninut agguarsinnaasunut qaninnernut.

Ajunngitsorsiat aamma taarsiiviginninnerit qulaani taaneqartut aalajangersaavigineqartassapput annertussutsit, taarsiiviginninnissamut akisussaaffik pillugu inatsimmi § 15, imm. 1-imi naleqqussaaneq, piffissami aalajangiiffiusumi atuuttoq tunngavigalugu. Matumuuna qulakkeerneqassaaq, ajoqusertup taarsiivigineqarnissamut ajunngitsorsinissamullu piumasaqarsinnaanera nalitigut qulakkeerneqassammat, kiisalu suliap suliarineqarnerani ajorseriarsinnaanani.

Tamanna assersuutigalugu isumaqassaaq Napparsimasunut Taarsiisarfiup juli 2024-mi ataavartumik ajoqusernermut ajunngitsorsiat akuersissutigippagit, tak. § 4 taarsiiviginninnissamut akisussaaffik pillugu inatsimmi, taava ajunngitsorsiat aalajangersarneqassapput, ataavartumik ajoqusernermut ajunngitsorsianut 2024-mi naleqqussarneqartunut § 15, imm. 1, taarsiiviginninnissamut akisussaaffik pillugu inatsit naapertorlugu.

Suliaq Napparsimasut maalaarutaannut Aalajangiisartunut maalaarutigineqarpat, taakkualu aalajangiineq atortussaatippassuk, piffissami Napparsimasut taarsiivigineqartarnerata aalajangiinerani aki atortoq atuutiinnassaaq. Napparsimasut maalaarutaannut Aalajangiisartut aalajangiineq allanngorpassuk, ajunngitsorsiat ukiumi allannguiffiusumi, ajunngitsorsiat akilerneqarfianni aki tunngavigalugu aalajangerneqassapput.

Imm. 2-mut

§ 17, imm. 2-mik siunnersuutigineqarpoq, ukiumut akissarsiat § 7 taarsiiviginninnissamut akisussaaffik pillugu inatsit naapertorlugu aamma taarsiiviginninnerit § 14 taarsiiviginninnissamut akisussaaffik pillugu inatsit naapertorlugu, kapitali 3-mi malittarisassat naapertorlugit aalajangiunneqartut,§ 15, imm. 1, taarsiiviginninnissamut akisussaaffik pillugu inatsimmi malittarisassat naapertorlugit naleqqussarneqartassasut, piffissami ajoqusernerup pinerani aamma piffissami aalajangiinerup nalaani.

Annertussutsit taamaasillutik ukiumut 1. januar naleqqussarneqartassapput, ukiumi aningaasaqarfiusumi pineqartumi procenti aaqqiissutissaq ilanngullugu 2,0 pct.-mik, tak. procenti aaqqiissutissaq pillugu inatsit, soorlu matuma kingorna aningaasat saqqummertut 500 koruuninut agguarneqarsinnaasunut qaninnernut akunnaallilerneqartassasut.

Siunnersuutip qulakkiissavaa, ukiumut aningaasarsiat §7 taarsiiviginninnissamut akisussaaffik pillugu inatsimmi kiisalu meeqqat pilersuisuerunnerannut taarsiiviginninnissaq § 14 taarsiiviginninnissamut akisussaaffik pillugu inatsimmi, napparsimasumut taarsiiviginninnissamut aaqqissuussaanermi aalajangiunneqartut, suliap suliarineqarnerani, nalitigut qulakkeerinniffigineqassasut, imm. 1-imi siunnersuutigineqartumi ajunngitsorsiat aamma taarsiiviginninnissat annertussusaat assigalugit.

Imm. 3-mut

§ 17, imm. 3, oqaaseqatigiinni siullerni, siunnersuutigineqarpoq, §§ 1, 2 aamma § 12, taarsiiviginninnissamut akisussaaffik pillugu inatsit naapertorlugu taarsiiviginninnerit aamma ajunngitsorsiassat annertussusaat, kapitali 3-mi malittarisassat naapertorlugit aalajangersarneqartut, taarsiiviginninnissamut akisussaaffik pillugu inatsimmi § 15, imm. 1, oqaaseqatigiit siullerni aamma oqaaseqatigiit aappaani malittarisassat naapertorlugit naleqqussarneqassasut, aamma aningaasat naleqqussarneqartut, piffissami aalajangiiffiusumi atuuttut tunngavigalugit aalajangersarneqassasut.

Aalajangersagaq siunnersuutigineqartoq taarsiiviginninnissamut akisussaaffik pillugu inatsimmi § 12 naapertorlugu peqqissarnermut aningaasartuutinut taarsiiviginninnermut, allatut annaasaqarnermut, sulisinnaassutsimik annaasaqarnermik aamma ilisinermut aningaasartuutinut naammaginartunut taarsiiviginninnermut sunniuteqassaaq.

Tamanna isumaqassaaq, aningaasat, matuma ataani aningaasartuutit aamma annaasat, ajunngitsorsianik aamma taarsiiviginninnernik tunniussinerusut, ukiumoortumik 1. januar naleqqussarneqartassasut, ukiumi aningaasaqarfiusumi pineqartumi procenti aaqqiissutissamut ilanngullugu 2,0 pct.-imik, tak. procenti aaqqiissutissaq pillugu inatsit.

Oqaatigineqassaaq, siunnersuutigineqanngitsoq siunissami peqqissarnermut aningaasartuutit taarsiivigineqarnissaannut imaluunniit narrujuummisitaanermut, kanngunarsagaanermut ajunngitsorsianik aamma qimagaasunut ajunngitsorsiat taarsiiviginninnissamut akisussaaffik pillugu inatsimmi §§ 1a, 26 aamma § 26 a naapertorlugu naleqqussarneqartarnissai, taarsiiviginninnerni aamma ajunngitsorsiani taakkunani aalajangersimasumik akimik imaluunniit tunngaviusumik aningaasanik peqanngimmat, piffissami aalajangiiffiusumi naleqqussarneqarsinnaasunik.

Piffissami aalajangiiffiusumi aaqqiissut siunnersuutigineqartoq, ajunngitsorsianik aamma taarsiiviginninnernik naatsorsuinermut tunngavilersuutitut, napparsimasunut taarsiiviginninnermi aaqqissuussinermi aalajangerneqartup, qulakkiissavaa, ajoqusertup taarsiivigineqarnissamut ajunngitsorsinissamullu piumasaqaataa nalitigut qulakkeerneqassasoq ajorseriassanngitsorlu, suliap suliarineqarnerani.

§ 17, imm. 3, oqaaseqatigiit aappaanni siunnersuutigineqarpoq, aningaasat naleqqussarneqartut koruuninut 5-inut avinneqarsinnaasunut qaninnerpaanut akunnaallilerneqassasut. Tamanna isumaqarpoq, aningaasat, taarsiiviginninnissamut akisussaaffik pillugu inatsimmi § 15, imm. 1, oqaaseqatigiit siulliit naapertorlugit naleqqussarneqarsimasut, koruuninut 5-imik agguarneqarsinnaasunut qaninnerpaanut akunnaallilerneqassasut.

Imm. 4-mut

§ 17, imm. 4-mik, siunnersuutigineqarpoq, ajunngitsorsiat § 16 naapertorlugit aningaasat tunngavigalugit aalajangiunneqartut, § 16, imm. 4 naapertorlugu piffissami aalajangiiffiusumi atuuttut naapertorlugit.

Aalajangersagaq siunnersuutigineqartoq isumaqassaaq, ajunngitsorsiassat immikkut ittut annertussusaat, § 16 naapertorlugu meeqqanut, 18-inik ukioqalernatik toqusunut angajoqqaatut oqartussaasunut tunniunneqarsinnaasut, § 16, imm. 4-mi, piffissami aalajangersaaffiusumi atuuttut naapertorlugit annertussuseq tunngavigalugu aalajangerneqassasut.

Tamanna isumaqassaaq, Napparsimasunut Taarsiisarfik juli 2024-mi akuersippat angajoqqaat § 16 naapertorlugu ajunngitsorsissasut, ajunngitsorsiat 2024-mi akimut aalajangiunneqassasut.

Suliaq Napparsimasut maalaarutaannut Aalajangiisartunut maalaarutigineqarpat, taakkulu aalajangiineq atortussaatippassuk, Napparsimasunut Taarsiisarfiup piffissami aalajangiinerani aki atuuttoq atuutsinneqaannassaaq. Napparsimasut maalaarutaannut Aalajangiisartut aalajangiineq allanngortippagu, piffissami allannguiffiusumi, ajunngitsorsiat akilerneqarfissaanni aki tunngavigalugu ajunngitsorsiat aalajangerneqassapput.

*§ 18-imut*

$ 18-imik siunnersuutigineqarpoq, taarsiiviginninnermik aamma ajunngitsorsianik akuersineq pillugu piffissap aalajangiiffiusup kingornatigut sapaatip akunneri 5 sinnerlugit taarsiiviginninneq aamma ajunngitsorsiat akilerneqarpata, aningaasat ernialersorneqassapput piffissami aalajangiiffiusumit, akiliinissap tungaanut ukiumoortumik erniaqartumik, erniat pillugit inatsimmi § 5 naapertorlugu erniat annertussuseqassallutik.

Aalajangersakkap Danmarkimi napparsimasunut taarsiiviginninneq pillugu aaqqissuussaanermi malittarisassat assigai, tamatumunngalu siunertaavoq assigiissaartumik aamma kinaassusersiunngitsumik niuernermi piffissami, nalorninartorsiortitsinngitsumik aalajangersaanissaq.

Sapaatip akunneri tallimat siunnersuutigineqartut pillugit atassuserneqassaaq, Napparsimasunut Taarsiisarfiup aalajangiinerata Napparsimasut maalaarutaat pillugit Aalajangiisartunut maalaarutiginninnissamut piffissarititaasoq qaammat ataasiummat, tak. § 25, imm. 6. Maalaarut kinguartitsisarpoq, taamaattumik aalajangiineq maalaarutigineqarpat, akiliinissamut pisussaaffik kinguartinneqassaaq, aalajangiisartut aalajangiinissaata tungaanut.

Sapaatip akunnerinik 5-inik – akiliinissamut aamma maalaaruteqarnissamut piffissarititaq sapaatip akunneranik sivitsorlugu – qulakkeerneqassaaq, ernialersuinissamut aamma akiliinissamut aamma maalaaruteqarnissamut piffissarititaasoq piffissaq ataatsikkut pissanngimmat. Ullut ataatsikkut pippata, suliatigut periarfissaassanngilaq oqartussaasut akiliisussat ernianik akiliisinnaanissaat, taarsiiviginninnerit aamma ajunngitsorsiat piffissarititaasup naanerani ullormi akilerneqarsinnaanngimmata. Tamatumunnga pissutaavoq, piffissap aalajangiinerup maalaarutigineqarneranik piffissaq atorneqartussaammat, oqartussaasut nalunaarsorlugulu qisuariarfiginissaanut periarfissaqassammata.

Siunnersuummik oqartussaasut periarfissaqassapput taarsiiviginninnerit aamma ajunngitsorsiassat akilernissaanut periarfissinneqassapput ilisimaneqarpat, maalaaruteqarsinnaasup aalajangiineq maalaarutigissagaa, aningaasat ernialersornagit.

Siunnersuutip imaraa, Napparsimasunut Taarsiisarfiup 1. September 2024-mi aalajangiinermi taarsiiviginninneq uuttorpagu, erniaqalissaaq, oqartussaasup taarsiiviginnittussaatitaasup piffissamit tassannga kingusinnerpaamik sapaatip akunneri 5-it qaangiuppata, t.i. 6. oktober 2024 akilersimanngippagit. Taamaattoqarpat piffissamit aalajangiiffiusumit 1. September 2024-mit akiliinissap tungaanut erniat utimut naatsorsorneqassapput.

Suliaq napparsimasumit imaluunniit oqartussaasumit taarsiiviginnittussaasumit Napparsimasut maalaarutaannut Aalajangiisartunut maalaarutigineqarpat, taarsigassiissutissat tigummineqassapput, maalaarutiginnilluni suliap aalajangiiffigineqarnissaata tungaanut.

Aalajangiisartut taarsiiviginninnissamut aalajangiineq akuerippassuk, aningaasat 1. september 2024-mit utimut ernialersorneqarsinnaassapput. Kisianni aalajangiisartut taarsigassiissutissat qaffappagit, qaffaaneq ukiumi allannguiffiusumi aki tunngavigalugu uuttorneqassaaq, kiisalu taarsigassiinissat qaffanneqarnerat piffissami aalajangiisartut aalajangiinerannit ernialersorneqarsinnaalissapput, taarsigassiissutit kingusinnerpaamik sapaatip akunneri 5-it qaangiunnerini akilerneqarsimanngippata. Aalajangiisartut taarsigassiinissat apparpagit, piffissaq ernialiinissaq piffissamut Napparsimasunut Taarsiisarfiup aalajangiineranut inissinneqassaaq, t.i. 1. september 2024.

Erniat siunnersuutigineqarput ernialersuineq pillugu inatsimmi § 5 naapertorlugu aalajangersarneqassasut, taarsigassiinermut erniat pisortatigoortumik, Nationalbankenip 1. januar aamma 1. juli ukiut tamaasa aalajangersagaannut, 7 pct.-imik ilassuserlugit.

*§ 19-imut*

Malittarisassami nammineq pisuuneq aamma ajoqusernerup pineranut napparsimasup allatigut pisooqataanera pissutigalugu taarsiissutissanik appartitsinissaq pineqarpoq. Malittarisassaq nalinginnaasumik taarsiinissamut inatsimmi malittarisassanit allaassutaasumik imaqarpoq, tassa napparsimasup mianersuaalliornera pissutaalluni nammineq pisuussutigisaanik taarsiissutissat appartinneqarsinnaapput. Oqaatsimut "pisooqataaneq"-mut ilaapput nammineq pisuuneq aamma aarlerinartumik akuersineq, kisiannili aarlerinartumik akuersineq pisuni taakkunani nalinginnaasumik pingaaruteqarneq ajorpoq, tassa katsorsaanerup naammassineqarnissaanut napparsimasumiit erseqqissumik akuersineq namminermi napparsimasup ajoqusernerani taarsiinissamut pisussaaffeqarnera pillugu naliliinermut pingaaruteqanngimmat.

Peqataasutut taaneqarsinnaavoq, napparsimasup peqqissaanermik suliaqartut sungiusaqqinnissamut, suliaritinnissamut piareersarnissamut imaluunniit nakorsaatinik eqqortumik atuinissamut innersuussutai, ilisimatinneqareeraluarluni malissimanngippagit.

Napparsimasoq piaaraluni ajoqusersimappat matumani napparsimasup ajoqusersimaneratut nalinginnaasumik oqartoqarsinnaassanngilaq. Immikkut illuinnartumik pisoqartillugu napparsimasoq piaaraluni pisooqataanikkut ajoqusersimappat, malittarisassap atornerata nalinginnaasumik kingunerisaanik taarsiisoqartussaajunnaassaaq, malittarisassamili immikkut pisuni taarsiinissap paarlattuanik ilaatigut appartinneqarsinnaanera mattunneqanngilaq.

*§ 20-mut*

Aalajangersakkami pineqarput Inatsisartut inatsisaanni taarsiinissamut aaqqissuussinerup aamma nalinginnaasumik taarsiinissamut inatsimmi malittarisassat malillugit taarsiivigitinnissamut piumasaqaateqarsinnaanerup akornanni ataqatigiissaarineq. Aalajangersakkatigut taarsiinissamut aaqqissuussaq taarsiinissamut tunngatillugu pingaarnertut inissinneqarpoq, taamaalilluni napparsimasoq taassumaluunniit qimatai, taarsiinissamut aaqqissuussaq atorlugu taarsiisoqarsinnaatillugu, nalinginnaasumik taarsiinissamut inatsimmi malittarisassat malillugit, taarsiivigineqarnissamut piumasaqarsinnaajunnaarsinneqarput, taamaattorli tak. siunnersuummi § 22, nioqqutissap ajoquteqarsinnaaneranut akisussaaffik. Tassani taarsiisussatut piumaffigineqartoq peqqinnissamut tunngasutigut sullissisuunersoq imaluunniit taassuma sulisitsisorineraa imaluunniit ajoqusiisoq avataaneersuunersoq pingaaruteqanngilaq*.*

*§ 21-mut*

Aalajangersagaq, napparsimasumut taassumaluunniit qimataanut oqartussat akiliisut imaluunniit sillimmasiisarfik akiliisoq taarsiissutinit qanoq annertutigisunik, nalinginnaasumik taarsiinissamut inatsisini malittarisassat malillugit napparsimasup ajoquserneranut taarsiinissamut akisussaasup utertitsilluni akiliinissaanik piumasaqarsinnaanerannut tunngatillugu apeqqummut malittarisassaqartitsivoq.

Malittarisassap kingunerisaanik akilersimasanik utertitsisoqarnissaanik § 10-mut taamaallaat ilaasunut piumasaqartoqarsinnaavoq, imaluunniit ajoquserneq piaaraluni pisimappat napparsimmavimmi atorfeqartunut allanut. Mianersuaalliornikkut inuit taakkua ajoqusiisut, nalinginnaasumik taarsiinissamut inatsisini malittarisassat atuuttut malillugit akilersimasanik utertitsinissamik piumasaqaateqarnissamut tunngavissaqassanngillat. Tamatumunnga tunuliaqutaasoq tassaavoq, taarsiinissamik aaqqissuussinerup ingerlanissaanut peqqinnissamut tunngasutigut sullissisoq katsorsaasoq ajoqusiilluni iliuuseqarneq pillugu ilitsersuinermi paasissutissiinermilu peqataanissaanut akornusiinnginnissap pingaaruteqarnera.

Napparsimasup ajoqusernera, taarsiisoqarnissaanik inunnut § 10-mi, imm. 1-imi taaneqartut saniatigut piumasaqarnissamut kinguneqarsinnaasumik pisimappat, akilersimasat taarserneqarnissaannut periarfissaq pillugu apeqqut nalinginnaasumik taarsiinissamut inatsisini malittarisassat malillugit tamanna aalajangerneqartariaqassaaq.

Napparsimasup taarsiivigineqarnissamut piumasaqarsinnaanera § 20-mi malittarisassamit malittarisassaqartinneqarnera erseqqissaatigineqassaaq, taanna malillugu napparsimasoq amerlanertigut ajoqusiinermut akisussaasumut toqqaannartumik taarsiivigineqarnissamut piumasaqaateqarsinnaanngilaq.

*§ 22-mut*

Malittarisassaq ajoqusernernut pingaartumik napparsimmavimmi atortunik ajoqutilinnik peqquteqartunut pingaaruteqarpoq. Tamatumani napparsimasup § 11, nr. 2 malillugu taarsiivigineqarnissani toqqarsinnaavaa, imaluunniit tunisassianut akisussaaneq pillugu inatsisip Kalaallit Nunaannut atuutilersinneqarnissaa pillugu peqqussummi nr. 900, 30. august 2004-meersumi malittarisassat malillugit tunisassiortumut aamma/imaluunniit akunnermuliulluni niueruteqartumut taarsiivigitinnissani peqqussutigisinnaavaa. Napparsimasup taarsiisussaatitaasumut piumasaqaateqarnissaq toqqarpagu taarsiisussaatitaasoq akilersimasat utertitsinneqarnissaannut tunisassiortumut il.il. piumasaqaateqarsinnaavoq. Taamaattumik aalajangersagaq saneqqussineruvoq aallaavimmut, taarsiiviginninnissamut piumasaqaat kimulluunniit atorneqarsinnaannginneranut, inatsit alla naapertorlugu taarsiivigitinnissamut piumasaqaammik pineqarsimasumut, Inatsisartut inatsisaat manna naapertorlugu malittarisassanik taarsiiviginninnissamut piumasaqaammik piumasaqarsinnaappat.

*§ 23-mut*

Imm. 1-imut

Siunnersuummi § 23, nr. 1 naapertorlugu, Naalakkersuisut pisortani peqqinnissaqarfiup iluani, aamma pisortani oqartussaasuni allani katsorsaanerup kingunerisaanik ajoqusernermut taarsiiviginninnernut aningaasartuuteqassapput. Tamanna aamma atuuppoq ulloq unnuarlu angerlarsimaffinni, peqqissaanikkut katsorsaaffiusuni Naalakkersuisut ingerlatarisaanni.

Siunnersuummi § 23, nr. 2 naapertorlugu, kommunit kommunimi suliffeqarfiit iluini, ass. Kommunimi ulloq unnuarlu angerlarsimaffinni katsorsaanermi ajoqusernernut taarsiiviginninnermut aningaasartuuteqassapput.

Siunnersuummi § 23, nr. 3 naapertorlugu, katsorsaaviit namminersortut taarsiisussaatitaapput katsorsaanerup kingunerisaanik ajoqusernernut, pisortat peqqinnissaqarfiata avataani sullississutigineqartunut.

"Katsorsaaviit" arlalissuusutut paasineqassapput tassunga aamma tullertut katsorsaaviusut ilaapput, assersuutigalugu illut paaqqinnittarfiit imaluunniit ulloq unnuarlu paaqqinnittarfiit, § 1, imm. 1-imut nassuiaatit naapertorlugit.

*§ 24-mut*

§ 24-mut siunnersuummik,Naalakkersuisut pisinnaatinneqarput nalunaarummik saqqummiussinissamut, Inatsisartut inatsisaat una naapertorlugu taarsiivigineqarnissamut piumasaqaat sillimmasiisarfimmit sillimmammik matussuserneqarsinnaanissaanut.

*§ 25-mut*

Imm. 1-imut

§ 25, imm. 1-imut siunnersuummik,aalajangersarneqarpoq, Nunatsinni Nakorsaaneqarfiup taarsiivigineqarnissamut suliaq tigussagaa kiisalu aallaavittut nalilerlugu Inatsisartut inatsisaata matuma atuuffianut ilaanersoq. Naliliinermi matumani Nunatsinni Nakorsaaneqarfiup isummerfigissanngilai maalaarummi imarisat, taamaallaalli isummerfigissallugu, suliaq Inatsisartut inatsisaanni matumani ilaanersoq. Naliliinermi Nunatsinni Nakorsaaneqarfiup isummerfigissavaa ajoquserneq katsorsaanermut, Inatsisartut inatsisaata matuma atuutilerneranit pisimasumut tunnganersoq, tak. § 32, imm. 2.

Qinnuteqaat Napparsimasunut Taarsiisarfimmut nassiunneqarpat, Napparsimasunut Taarsiisarfiup qinnuteqaat Nunatsinni Nakorsaaneqarfimmut ingerlateqqissavaa.

Imm. 2-mut

Siunnersuummi § 25, imm. 2-mi aalajangersarneqarpoq § 22, imm. 1 malillugu napparsimasut taarsiivigitinnissaq pillugu suliap Napparsimasunut Taarsiisarfimmi aalajangiiffigisassanngorlugu nassiunneqartinnagu Nunatsinni Nakorsaaneqarfik nammineerluni suliap suliarinissaanut piareersaanermik isumaginnissasoq. Matumani taamaalilluni Napparsimasunut Taarsiissuteqartarfiup Kalaallit Nunaanni peqqissutsimut suliassaqarfiup iluani pissutsit pillugit paasissutissanik attuumassutilinnik pissarsisarnissaata qulakkeerneqarnissaa siunertaavoq, tamannalu arlalippassuartigut danskit peqqissutsimut suliassaqarfiani pissutsinit allaanerusinnaavoq. Taamaalilluni Nunatsinni Nakorsaaneqarfiup naammagittaalliuut tigoreerpagu allakkallu kalaallisut qallunaatullu (killormullu pisariaqarpat) nutserneqareerpata suliap suliarinissaanut piareersaassaaq suliamilu paasiniaalluni suliamik saqqummiussillunilu eqikkaassaaq. Nunatsinni Nakorsaaneqarfiup suliamik suliarinninneratigut, taarsiinissamut Kalaallit Nunaanni suliat Kalaallit Nunaanni pissutsit eqqarsaatigalugit nalilersorneqarsinnaanerat qulakkeerneqassaaq.

Imm. 3-mut

Suliamik piareersaanermi tassani pisoqalisoorsimaneranut tunngatillugu aamma isummertoqassaaq. Taarsiinissaq pillugu suliat ataasiakkaat allaffissornikkut aningaasartuuteqarfiusarneri eqqarsaatigalugit pisoqalisoorsimanissaanut isummernissamut periarfissaq siusissukkut eqqunneqarpoq. Taarsiinissaq pillugu suliaq erseqqissumik pisoqalisoorsimappat taassuma suliap pisoqalisimanera paaseqqinniarlugu Danmarkimut ingerlateqqinneqarnissaa naleqqutinngilaq. Pisoqalisoornera pillugu aalajangiineq maalaarutigineqarpat suliaq Napparsimasunut Taarsiisarfimmut suliassanngorlugu nassiunneqassaaq.

Imm. 4-mut

Siunnersuummi§ 25, imm. 4-p malitsigisaanik Danmarkimi Napparsimasunut Taarsiisarfik Inatsisartut inatsisaanni matumani kapitali 3 malillugu taarsiinissaq pillugu suliani tamani aalajangiisassasoq. Matuma kingorna, Napparsimasunut Taarsiisarfiup isummerfigissavaa, suliaq akuerineqassanersoq imaluunniit itigartitsissutigineqassanersoq. Suliaq akuerineqarpat, Napparsimasunut Taarsiisarfiup aalajangissavaa taarsiissutissat annertussusaat.

Napparsimasunut Taarsiisarfiup aalajangiinerit tamaasa Nunatsinni Nakorsaaneqarfimmut nassiutissavai, taassuma nutserineq aamma suliami illua-tungeriinnut nassiussineq isumagissavaa, matuma ataani oqartussaasut taarsiiviginnittussat, tak. § 23. Suliani taarsiiviginninnermik aamma/imaluunniit ajunngitsorsianik akiliiffiusussani, aningaasat aalajangiunneqartut maalaaruteqarnissamut piffissaliussap qaangiunnerata kinguninngua akilerneqassapput. Tamannali atuutinngilaq, Napparsimasunut Taarsiisarfiup aalajangernera Napparsimasunut maalaarutaannut Aalajangiisartunut maalaarutigineqarpat. Maalaaruteqarnissamut piffissaliussaq qaammat ataasiuvoq, tak. § 25, imm. 6, oqaaseqatigiit siulliit.

Napparsimasunut Taarsiisarfiup aalajangiinera illua-tungeriit arlaannit imaluunniit tamanit maalaarutigineqarpat, maalaarutip kinguartitsineq kingunerissavaa, tak. § 25, imm. 6, oqaaseqatigiit aappai. Suliani taamaattuni napparsimasoq imaluunniit napparsimasumit qimagaasut taarsiivigineqassapput ernianillu akilerneqassallutik – napparsimasoq imaluunniit napparsimasumit qimagaasut – aalajangiisarfiup aalajangernerata kingorna suli taarsiivigineqarnissamut pisinnaatitaappata.

Imm. 5-imut

Aalajangiinernut nangitsinissamut qinnuteqaatit, tak. imm. 4. Napparsimasut taarsiiffigineqartarnerannut Ingerlatitseqqiisarfimmut suliassanngortinneqassapput. Qinnuteqaat maalaaruteqartumit, sumiiffimmit katsorsarneqarfiusumit imaluunniit Nunatsinni Nakorsaaneqarfimmit qinnuteqaatigineqarsinnaapput. Tamatuma kingornatigut Napparsimasut taarsiiffigineqartarnerannut Ingerlatitseqqiisarfiup qinnuteqaatip assilinera maalaaruteqartumut, sumiiffimmit katsorsarneqarfiusumit imaluunniit Nunatsinni Nakorsaaneqarfimmit tusarniaassutigissavaa, tusarniaanermilu akissuteqaatit tigoreerunigit nalilersuissalluni. tassa suliap aalajangerneqarneranut tunngatillugu paasissutissanik nutaanik aamma pingaaruteqartunik saqqummertoqarsimanersoq, taakkualu suliap aallarteqqinneqarnissaanut tunngavissaqartitsinersut.

Napparsimasut taarsiiffigineqartarnerannut Ingerlatitseqqiisarfiup matuma kingorna suliaq ingerlatissavaa. Napparsimasut taarsiiffigineqartarnerannut Ingerlatitseqqiisarfiup tamatuma kingornatigut aalajangiineq naqissusersinnaavaa, atorunnaarsissinnaavaa imaluunnit aalajangiineq allanngortissinnaallugu.

Napparsimasut taarsiiffigineqartarnerannut Ingerlatitseqqiisarfiup aalajangiineri inaarutaapput aamma oqartussaasunut allanut ingerlateqqinneqarsinnaanngillat.

Imm. 6-imut

Napparsimasut taarsiiffigineqartarnerannut Ingerlatitseqqiisarfimmut maalaaruteqarnissamut qinnuteqaat tunniunneqassaaq maalaaruteqartup aalajangiineq pillugu nalunaarfigineqarneranit qaammatip ataatsip qaangiutinnginnerani. Maalaaruteqarnissamut qinnuteqaat Nunatsinni Nakorsaaneqarfimmut tunniunneqassaaq, taassuma nutserineq kiisalu Napparsimasunut Taarsiisartunut ingerlatitseqqinneq isumagissavaa.

Nunatsinni Nakorsaaneqarfiup maalaaruteqarnissamut piffissaq qaangerneqarsimappat qinnuteqaatit itigartitsissutigisinnaavai.

Maalaarut automatiskimik kinguartitsisarpoq. Tamanna isumaqarpoq napparsimasup imaluunniit napparsimasumit qimagaasut maalaaruteqarnissamut piffissaliussap qaangiunnerata kinguninngua taarsiivigitinnerit tigussanngikkai, pisuni Napparsimasunut Taarsiisartut aalajangernerat maalaarutigineqarpat. Suliani taakkunani napparsimasoq imaluunniit napparsimasumit qimagaasut taarsiivigineqassapput kiisalu ernianik tunineqassapput – napparsimasoq imaluunniit napparsimasumit qimagaasut suli taarsiivigineqarsinnaappata – aalajangiisartut aalajangiinera naapertorlugu.

Imm. 7-imut

Nunatsinni Nakorsaaneqarfiup maalaaruteqarnissamut kingusinnerpaamik piffissarititaasup imm. 6-imi qaangerneqarnera naatsorsuutigiunnaarsinnaavaa, tamatumunnga immikkut ittumik patsisissaqarpat, soorlu assersuutigalugit illua-tungiusut attuumassutillit aalajangiineq pillugu ilisimatinneqarsimanngippat, imaluunniit napparsimasup peqqissusia pissataalluni kingusinnerpaamik piffissarititaasoq eqqortinneqarsinnaasimanani.

*§ 26-mut*

Imm. 1-imut

Napparsimasut maalaarutaannut Aalajangiisartut aalajangiinerat allaffissornikkut oqartussaasumit allamit suliarineqarsinnaanngilaq, taamaattorli eqqartuussivimmut tunniunneqarsinnaalluni. Kukkusoqarsimappat imaluunniit suliatigut isumaqatigiinngitsoqarsimappat suliap qaqinneqaqqinnissaa qinnutigineqarsinnaavoq, taamaasilluni suliamik nutaamik naliliisoqassalluni. Qinnuteqaat tunuliaqutaralugu, Napparsimasut maalaarutaannut Aalajangiisartut nalilissavaat paasissutissanik nutaanik pingaarutilinnillu saqqummertoqarsimanersoq, qaqileeqqinnissamut tunngavissaasinnaasunik. Qaqileeqqinnissamut qinnuteqaat napparsimasumit, katsorsaavimmit imaluunniit Naalakkersuisunit saqqummiunneqarsinnaavoq.

Imm. 2-mut

Aalajangiinermik eqqartuussivimmut tunniussinissamut piffissaliussaq imm. 1 naapertorlugu aalajangiinerup maalaaruteqartumut nalunaarutigineqarnerata kingorna qaammatit 6 qaangiutsinnagit inissinneqarpoq.

*§ 27-mut*

Imm. 1-mut

§ 27, imm. 1-imi siunnersuutigineqarpoq, taarsiiviginninnerit ajunngitsorsiallu, § 25, imm. 4 naapertorlugu akilerneqarsimasut, utertinneqarnissaat piumasaqaatigineqarsinnaanngitsoq imaluunniit taarsiivigineqarnernut aamma ajunngitsorsianut allanut piumasaqaataasunut ilanngaatigineqarsinnaanngitsut.

Tamatuma imaraa, aalajangiineq maalaarutigineqarpat, aalajangiisartullu isummerpata, napparsimasoq taarsiivigineqarsinnaasumik ajoqusersimanngitsoq, kiisalu Napparsimasunut Taarsiiviginnittarfiup ajoqusernermik akuersilluni aalajangiinera napparsimasumut imaluunniit napparsimasumit qimagaasunut iluaqutaanngitsumik allanngorpagu, taarsiiviginnittussaq taarsiiviginninnermut aamma ajunngitsorsianut, suliami tassani siusinnerusukkut akiliiffigineqarsimasumi utertitsisoqarnissaanik piumasaqaateqarsinnaanngilaq. Taarsiiviginninnerit akilerneqareersut taamaasillutik eqqissisimatitaapput.

Imm. 2-mut

§ 27, imm. 2-mi aalajangersakkat naapertorlugit, eqqissisimatitsineq atuutinngilaq peqquserluttoqarnerani. Napparsimasoq imaluunniit napparsimasumut qimagaasut ilisimasaqarlutik paasissutissanik tunniussisimanngippata imaluunniit paasissutissanik eqqunngitsunik tunniussisimappata, paasissutissallu taakku amigaataasut imaluunniit eqqunngitsut Napparsimasunut Taarsiiviginnittarfiup imaluunniit aalajangiisarfiup aalajangigassaraluanit, paasissutissat pigineqarsimappata allatut kinguneqartitsisimappata, Napparsimasunut Taarsiiviginnittarfik imaluunniit aalajangiisarfik nutaamik aalajangiissaaq.

Imm. 3-mut

Taarsiisussaatitaasup aalajangiineq nutaaq tunngavigalugu taarsiissutit aamma ajunngitsorsiat utertinneqarnissaat piumasaqaatigisinnaavaa § 25, imm. 4 naapertorlugu. Utertitsinissamut piumasaqaat taamaallaat aalajangiinernut, paasissutissaq aalajangiinerup inerneranut aalajangiisumik sunniuteqarsimappat.

Taarsiisussaatitaasup taamaasilluni siusinnerusukkut taarsiissutaasimasoq imaluunniit ajunngitsorsiaq utertinneqarnissaa qinnutigisinnaavaa, akuersissut – taamaasillunilu akiliineq – napparsimasup imaluunniit napparsimasumit qimagaasut peqquserlunnerannik pisimappat. Assersuutigalugu pisoq taaneqarsinnaavoq, inuk peqquserlulluni katisimanermut uppernarsaat tunngavigalugu pilersuisumik annaasaqarsimanermut taarsiivigineqarnissamik qinnuteqarlunilu akuerineqarsimappat.

*§ 28-mut*

Imm. 1-imut

§ 28, imm. 1-imi aalajangersakkap, imaraa Nunatsinni Nakorsaaneqarfimmut paasissutissanik nassiussinissamut pisussaatitaaffik. Malittarisassap imaraa, oqartussaasut aamma suliffeqarfiit il.il. pineqartut paasissutissanik Nunatsinni Nakorsaaneqarfimmut ingerlatitseqqissinnaasut, nipangiussisussaatitaaneq pillugu inatsit unioqqutinnagu. Paasissutissanut, Nunatsinni Nakorsaaneqarfimmut nassiunneqartunut akiliinissaq piumasaqaatigineqarsinnaanngilaq.

Imm. 2-mut

Ullorsiutini ullunut 30-nut piffissaliineq inissinneqarpoq suliap suliarineqarnerata sukkasuunissaata eqaatsuunissaatalu siuarsarnissaa aamma qulakkeernissaa pillugu, matumani napparsimasunut iluaqutaasumik.

Paasissutissanik nassiussinissamut pisussaaffimmik malittarinninnginneq § 29 naapertorlugu akiligassiissutigineqarluni kinguneqartinneqarsinnaavoq.

Imm. 3-mut

Nunatsinni Nakorsaaneqarfiup pisussaaffigaa paasissutissat Napparsimasut maalaarutaannut Aalajangiisartunut § 25, imm. 5 naapertorlugu suliamik suliaqarnissaannut pisariaqartut nassiuteqqinnissaanut. Paasissutissat suut pisariaqarnersut Nunatsinni Nakorsaaneqarfiup aamma Napparsimasut maalaarutaannut Aalajangiisartut akornanni oqaloqatigiinnikkut aalajangerneqassapput.

*§ 29-mut*

Kapitali 3 taarsiinissamut pisinnaatitaasup ilisimasaanit imaluunniit ilisimasariaqagaanit kingusinnerpaamik ukiut pingasut qaangiutsinnagit Nunatsinni Nakorsaaneqarfimmut nalunaarutigineqarsimassasoq § 29-mut siunnersuummi aalajangersarneqarpoq. Piffissaliussaq atorunnaarsinneqassaaq taarsiivigineqarnissamut pisinnaatitaaffiusumik ajoqusersimanermik napparsimasoq ilisimasaqanngippat imaluunniit ilisimasaqartussaagaluarpat. Taamaattorli taarsiiviginninnissamut piumasaqaat nalunaarutigineqarsimassaaq ullormit ajoqusernermiit kingusinnerpaamik ukiut qulit qaangiunnerini pisoqalisoortarnerata eqqunneratigut. Ukiunik qulinik piffissaliineq aalajangersimasuuvoq, taannalu qanorluunniit atorunnaarsinneqarsinnaanani. Ajoqusernerup malitsigisai ajoqusernermiit ukiut qulit kingorna aatsaat takkukkaluarpata Inatsisartut inatsisaat malillugu piumasaqaateqartoqarsinnaanngilaq.

*§ 30-mut*

§ 30-mut siunnersuummik akiligassiinermik pillaammik tunngavissaq eqqunneqarpoq, peqqissaanermik suliaqartup § 28 naapertorlugu taarsiiviginninnissamut sulianik suliaqarnermi Nunatsinni Nakorsaaneqarfiup atugassaanik paasissutissanik nassiussinissamut pisussaatitaaffik naammassinngippagu.

*§ 31-mut*

§ 31-mut siunnersuummik malitassanik, Inatsisartut inatsisaat naapertorlugu saqqummiunneqartunik malinninnginnermi aalajangersarneqarpoq, akiligassiinikkut pillaateqartoqarsinnaasoq. Pillaatit Kalaallit Nunaanni pinerluttulerinermi inatsimmi malittarisassat naapertorlugit aalajangersarneqassapput.

*§ 32-mut*

Imm. 1-imut

Siunnersuutigineqarpoq Inatsisartut Inatsisaat nalunaarutikkut atuutilersinneqassaaq.

Nalunaarut saqqummiunneqassaaq, Napparsimasunut Taarsiisartut aamma Napparsimasut maalaarutaannik Aalajangiisartut pisariaqartunik isumaqatigiissutigineqareerpata, kiisalu suliat suliarineqarnissaannut danskit inatsisaanni naammaginartumik tunngavissanik qulakkeerinnittoqareerpat.

Imm. 2-mut

Imm. 2-mi siunnersuutigineqarpoq, Inatsisartut inatsisaanni peqqissaanermik suliaqarneq pillugu maalaarutinut pillugit kapitali 2-mi katsorsaanerit, inatsisip atulerneranit naammassineqartunut atuutissasoq. Paarlattuanik katsorsaanernut, Inatsisartut inatsisaata suli atulinnginnerani naammassineqarsimasunut maalaarutit, malittarisassat atuussimasut naapertorlugit suliarineqassapput.

Imm. 3-mut

Imm. 3-mi siunnersuutigineqarpoq, Inatsisartut inatsisaanni napparsimasut ajoqusernerannut kapitali 3-mi taarsiiviginninnerit, Inatsisartut inatsisaata atulerneranit pisunut atuutissasoq. Ajoquserneq piffissami, taarsiivigineqarnissamut tunngaviusumik pisumi pisimassaaq. Inatsisartut inatsisaat taamaattumik ajoqusernernut, misissuinermut imaluunniit katsorsaanermut il.il. taarsiivigineqarnissamut piumasaqaammut tunngavimmut, piffissap atuutilerfiata kingorna suliarineqarsimasunut atuutissaaq. Piffissaq pissutaasoq tassaavoq ass. piffissaq suliarinniffiusoq imaluunniit piffissaq, nakorsap nappaammik eqqortumik suussusersiiffigisussaagaluagaa.

Taarsiinissamut piumasaqaat, ajoqusernernut atuutilerfik sioqqullugu pisimasunut, malittarisassat piffissami tassani atuuttut naapertorlugit suliarineqassaaq. Tamanna atuuppoq apeqqutaatinnagu, ajoquserneq piffissap atuutilerfiusup kingorna paasineqaraluarpalluunniit, aamma taarsiivigineqarnissamut qinnuteqaat piffissap atuutilerfiusup siornatigut imaluunniit kingornatigut nassiunneqarsimagaluarpalluunniit.

*§ 33-mut*

Inatsisartut Inatsisaata atortussanngortinnera tunngavigalugu Peqqinnissaqarfiup aqunneqarnera, aaqqissuussaanera kiisalu peqqinnissamut tunngasutigut sullissisut aamma tarnip pissusaanik ilisimasallit pillugit Inatsisartut inatsisaanni nr. 27, 18. november 2010-meersumi aammalu Inatsisartut inatsisaatigut nr. 2, 29. maj 2012-imeersukkut allanngortinneqartumi allannguutinik suliaqartoqarpoq.

Tamatuma saniatigut Napparsimasut Maalaarutaannik Aalajangiisartunut maalaaruteqartarneq pillugu Namminersorlutik Oqartussat nalunaarutaat nr. 14, 24. september 2012-imeersoq Peqqinnissaqarfiup aqunneqarnera, aaqqissuussaanera kiisalu peqqinnissamut tunngasutigut sullissisut aamma tarnip pissusaanik ilisimasallit pillugit inatsisartut inatsisaanni nr. 27, 18. november 2010-meersumi § 11 a tunngavigalugu aalajangersarneqartoq atorunnaarpoq.

**Ilanngussaq 1**

**Tusarniaanermut allakkiaq piffissami 18. januar 2024-mit 16. februar 2024-mut tusarniaassutigineqarneranit**

Siunnersuut piffissami xx. xxx 2024-mit xx. xxx 2024 ilanngullugu ukununnga tusarniaassutigineqarpoq:

Tamakku saniatigut siunnersuut Naalakkersuisut tusarniaassutigisaminnut nittartagaanni piffissami tassani pissarsiarineqarsinnaasimavoq.

Tusarniaanermi akissutit X tiguneqarput, taakkunannga uku oqaaseqaateqarsimanatik:

Tusarniaaffigineqartut uku siunnersuummut oqaaseqaateqarput: